ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Δεκεμβρίου 2011 σχετικά με τη λήψη έκτακτων μέτρων για μη εγκεκριμένο γενετικώς τροποποιημένο ρύζι στα προϊόντα ρυζιού καταγωγής Κίνας και την κατάργηση της απόφασης 2008/289/ΕΚ (Κείμενο που παρουσιάζει ενδιαφέρον για τον ΕΟΧ) (2011/884/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1, Εκτιμώντας τα ακόλουθα: (1) Το άρθρο 4 παράγραφος 2 και το άρθρο 16 παράγραφος 2 του κανονισμού (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (2) προβλέπουν ότι απαγορεύεται η διάθεση στην αγορά της Ένωσης γενετικώς τροποποιημένων τροφίμων ή ζωοτροφών, εκτός αν καλύπτεται από έγκριση που χορηγείται σύμφωνα με τον εν λόγω κανονισμό. Το άρθρο 4 παράγραφος 3 και το άρθρο 16 παράγραφος 3 του ίδιου κανονισμού ορίζουν ότι η έγκριση γενετικώς τροποποιημένων τροφίμων και ζωοτροφών επιτρέπεται μόνον αν έχει αποδειχθεί καταλλήλως και επαρκώς ότι δεν έχουν δυσμενείς επιπτώσεις στην ανθρώπινη υγεία, στην υγεία των ζώων ή στο περιβάλλον, ότι δεν παραπλανούν τον καταναλωτή ή το χρήστη και ότι δεν διαφέρουν από τα τρόφιμα ή τις ζωοτροφές στην αντικατάσταση των οποίων αποσκοπούν σε βαθμό που η συνήθης κατανάλωσή τους να ζημιώνει τον άνθρωπο ή τα ζώα από άποψη θρεπτικής αξίας. (2) Τον Σεπτέμβριο 2006, προϊόντα ρυζιού καταγωγής ή προέλευσης Κίνας που είχαν μολυνθεί από το γενετικώς τροποποιημένο ρύζι «Bt 63» εντοπίσθηκαν στο Ηνωμένο Βασίλειο, τη Γαλλία και τη Γερμανία και γνωστοποιήθηκαν στο πλαίσιο του συστήματος έγκαιρης προειδοποίησης για τα τρόφιμα και τις ζωοτροφές (RASFF). Παρά τα μέτρα που ανακοινώθηκαν από τις κινεζικές αρχές για τον έλεγχο της παρουσίας του εν λόγω μη εγκεκριμένου γενετικώς τροποποιημένου οργανισμού (ΓΤΟ), υπήρξαν στη συνέχεια αρκετές άλλες προειδοποιήσεις σχετικά με την παρουσία του μη εγκεκριμένου γενετικώς τροποποιημένου ρυζιού «Bt 63». (3) Λαμβάνοντας υπόψη τις συνεχείς προειδοποιήσεις και την έλλειψη επαρκών εγγυήσεων από τις κινεζικές αρμόδιες αρχές σχετικά με την απουσία του μη εγκεκριμένου γενετικώς τροποποιημένου ρυζιού Bt 63 σε προϊόντα καταγωγής ή προέλευσης Κίνας, εκδόθηκε η απόφαση 2008/289/ΕΚ της Επιτροπής (3) με την οποία καθορίστηκαν έκτακτα μέτρα σχετικά με τον μη εγκεκριμένο ΓΤΟ Bt 63 σε προϊόντα ρυζιού. Η απόφαση προβλέπει ότι, πριν από τη διάθεση στην αγορά, οι επιχειρήσεις θα πρέπει να υποβάλουν αναλυτική έκθεση στις αρμόδιες αρχές του οικείου κράτους μέλους η οποία να καταδεικνύει ότι η αποστολή προϊόντων ρυζιού δεν έχει μολυνθεί από γενετικώς τροποποιημένο ρύζι Bt 63. Επιπροσθέτως, η απόφαση προβλέπει επίσης ότι τα κράτη μέλη πρέπει να λαμβάνουν τα κατάλληλα μέτρα, συμπεριλαμβανομένων τυχαίων δειγματοληπτικών ελέγχων και ανάλυσης με τη χρήση συγκεκριμένης μεθόδου που περιγράφεται στην απόφαση, σχετικά με τα προϊόντα που προσκομίζονται για εισαγωγή ή που βρίσκονται ήδη στην αγορά. (4) Το Μάρτιο του 2010, η Γερμανία γνωστοποίησε στο RASFF την παρουσία νέων ποικιλιών ρυζιού που φέρουν μη εγκεκριμένα γενετικά στοιχεία που κωδικοποιούν την ανθεκτικότητα στα έντομα οι οποίες είχαν παρόμοια χαρακτηριστικά με τον ΓΤΟ Kefeng 6. Στη συνέχεια, υπήρξαν και αρκετές άλλες παρόμοιες προειδοποιήσεις που, πέραν του Kefeng 6, αφορούσαν επίσης την παρουσία άλλης ποικιλίας ρυζιού με γενετικά στοιχεία παρόμοια με αυτά του ΓΤΟ Kemingdao 1 (KMD1). Οι ΓΤΟ Kefeng 6 και KMD1 δεν είναι εγκεκριμένοι ούτε στην Ένωση ούτε στην Κίνα. (5) Όλες οι γνωστοποιήσεις στο πλαίσιο του RASFF γνωστοποιήθηκαν στις σχετικές κινεζικές αρχές και, επιπροσθέτως, η Επιτροπή έστειλε επιστολή στις αρχές τον Ιούνιο του 2010 και τον Φεβρουάριο του 2011 ζητώντας την ανάληψη δράσης για την αντιμετώπιση του αυξανόμενου αριθμού προειδοποιήσεων. (6) Το Γραφείο Τροφίμων και Κτηνιατρικών Θεμάτων διενήργησε έρευνα στην Κίνα τον Οκτώβριο του 2008 με στόχο να αξιολογήσει την εφαρμογή της απόφασης 2008/289/ΕΚ, την οποία ακολούθησε και επόμενη αποστολή τον Μάρτιο του 2011. Τα συμπεράσματα της αποστολής του 2008 και τα αρχικά ευρήματα της αποστολής του 2011 κατέδειξαν αβεβαιότητα ως προς το επίπεδο, τον τύπο και τον αριθμό γενετικώς τροποποιημένων ποικιλιών ρυζιού που δύναται να έχουν μολύνει προϊόντα ρυζιού καταγωγής ή προέλευσης Κίνας και, ως εκ τούτου, ότι υπάρχει υψηλός κίνδυνος περαιτέρω εισαγωγής μη εγκεκριμένων ΓΤΟ στα εν λόγω προϊόντα ρυζιού. (7) Υπό το πρίσμα των ευρημάτων των αποστολών του 2008 και του 2011 του Γραφείου Τροφίμων και Κτηνιατρικών Θεμάτων, καθώς και των πολλών γνωστοποιήσεων στο πλαίσιο του RASFF σχετικά με συμβάντα που αφορούν μη εγκεκριμένο γενετικώς τροποποιημένο ρύζι, τα μέτρα που προβλέπει η απόφαση 2008/289/ΕΚ πρέπει να ενισχυθούν καταλλήλως ώστε να προλαμβάνεται η διάθεση στην αγορά της Ένωσης τυχόν μολυσμένων προϊόντων. Ως εκ τούτου, είναι απαραίτητο να αντικατασταθεί η απόφαση 2008/289/ΕΚ από την παρούσα απόφαση. (8) Λαμβανομένου υπόψη του γεγονότος ότι δεν έχουν εγκριθεί γενετικώς τροποποιημένα προϊόντα ρυζιού στην Ένωση, πρέπει να επεκταθεί το πεδίο εφαρμογής των μέτρων που προβλέπονται στην απόφαση 2008/289/ΕΚ, το οποίο περιορίζεται στο γενετικώς τροποποιημένο ρύζι Bt 63, και να διευρυνθεί ώστε να περιλαμβάνει όλους τους γενετικώς τροποποιημένους οργανισμούς που βρίσκονται σε προϊόντα ρυζιού καταγωγής ή προέλευσης Κίνας. Θα πρέπει να διατηρηθεί η υποχρέωση υποβολής αναλυτικής έκθεσης δειγματοληψίας και ανάλυσης που να αποδεικνύει την απουσία συμβάντων σχετικά με γενετικώς τροποποιημένο ρύζι, η οποία έχει θεσπιστεί με την απόφαση 2008/289/ΕΚ. Ωστόσο, πρέπει να ενισχυθούν οι έλεγχοι από τα κράτη μέλη μέσω αυξημένης συχνότητας δειγματοληψίας και ανάλυσης, οι οποίες θα πρέπει να διενεργούνται στο 100 % του συνόλου των αποστολών προϊόντων ρυζιού καταγωγής Κίνας, και να θεσπιστεί η υποχρέωση των επιχειρήσεων τροφίμων και ζωοτροφών να ενημερώνουν εκ των προτέρων για την εκτιμώμενη ημερομηνία, ώρα και τόπο φυσικής άφιξης της αποστολής. (9) Οι δειγματοληπτικές μέθοδοι παίζουν ζωτικής σημασίας ρόλο στη λήψη αντιπροσωπευτικών και συγκρίσιμων αποτελεσμάτων. Ως εκ τούτου, θα πρέπει να καθοριστεί κοινό πρωτόκολλο δειγματοληψίας και ανάλυσης ώστε να ελέγχεται η απουσία γενετικώς τροποποιημένου ρυζιού σε εισαγωγές από την Κίνα. Οι αρχές που πρέπει να τηρούνται για αξιόπιστες διαδικασίες δειγματοληψίας, όσον αφορά χύδην γεωργικά προϊόντα, προβλέπονται στη σύσταση 2004/787/ΕΚ της Επιτροπής, της 4ης Οκτωβρίου 2004, σχετικά με τεχνικές κατευθυντήριες γραμμές και την ανίχνευση γενετικώς τροποποιημένων οργανισμών και υλικών παραγόμενων από γενετικώς τροποποιημένους οργανισμούς ως προϊόντων ή συστατικών προϊόντων στο πλαίσιο του κανονισμού (ΕΚ) αριθ. 1830/2003 (4) και, όσον αφορά προσυσκευασμένα τρόφιμα, στο πρότυπο CEN/TS 15568 ή άλλο ισοδύναμο έγγραφο. Όσον αφορά τις ζωοτροφές, εφαρμόζονται οι αρχές που προβλέπονται στον κανονισμό (ΕΚ) αριθ. 152/2009 της Επιτροπής, της 27ης Ιανουαρίου 2009, για τον καθορισμό μεθόδων δειγματοληψίας και ανάλυσης για τον επίσημο έλεγχο των ζωοτροφών (5). (10) Λόγω του αριθμού των δυνητικών συμβάντων που αφορούν γενετικώς τροποποιημένο ρύζι, της έλλειψης επικυρωμένης μεθόδου ανίχνευσης και δειγμάτων ελέγχου κατάλληλης ποιότητας και ποσότητας και για να διευκολυνθούν οι έλεγχοι, θα πρέπει να αντικατασταθεί η μέθοδος δειγματοληψίας και ανάλυσης που προβλέπεται στην απόφαση 2008/289/ΕΚ από τις αναλυτικές μεθόδους μαζικού ελέγχου που προβλέπονται στο παράρτημα II. (11) Οι νέες προτεινόμενες μέθοδοι μαζικού ελέγχου για την ανάλυση θα πρέπει να βασίζονται στη σύσταση 2004/787/ΕΚ. Η σύσταση λαμβάνει ιδίως υπόψη ότι οι μέθοδοι που είναι σήμερα διαθέσιμες είναι ποιοτικές και θα πρέπει να καλύπτουν την ανίχνευση μη εγκεκριμένου ΓΤΟ για τον οποίο δεν υπάρχει όριο ανοχής για σκοπούς δειγματοληψίας και ανάλυσης. (12) Το ευρωπαϊκό εργαστήριο αναφοράς για τα γενετικώς τροποποιημένα τρόφιμα και ζωοτροφές (EU-RL GMFF) εντός του Κοινού Κέντρου Ερευνών (JRC) επαλήθευσε και επιβεβαίωσε την καταλληλότητα των προτεινόμενων μεθόδων μαζικού ελέγχου για την ανίχνευση γενετικώς τροποποιημένου ρυζιού. (13) Για την εκτέλεση των δραστηριοτήτων δειγματοληψίας και ανίχνευσης που απαιτούνται για την πρόληψη της διάθεσης στην αγορά προϊόντων που περιέχουν μη εγκεκριμένο ρύζι, είναι απαραίτητο οι επιχειρήσεις και οι επίσημες υπηρεσίες να εφαρμόζουν τις εν λόγω μεθόδους δειγματοληψίας και ανάλυσης που προβλέπονται στο παράρτημα II. Κυρίως είναι απαραίτητο να ληφθούν υπόψη οι κατευθυντήριες γραμμές που παρέχει το EU-RL GMFF σχετικά με την εφαρμογή αυτών των μεθόδων. (14) Τα προϊόντα ρυζιού που απαριθμούνται στο παράρτημα I, καταγωγής ή προέλευσης Κίνας, θα πρέπει να εγκρίνονται για ελεύθερη κυκλοφορία μόνο εάν συνοδεύονται από αναλυτική έκθεση και πιστοποιητικό υγείας που έχουν εκδοθεί από το γραφείο ελέγχου εισόδου, εξόδου και καραντίνας της Λαϊκής Δημοκρατίας της Κίνας (AQSIQ) σύμφωνα με τα υποδείγματα των παραρτημάτων ΙΙΙ και IV της παρούσας απόφασης. (15) Για να είναι δυνατή η συνεχής αξιολόγηση των μέτρων ελέγχου, πρέπει να θεσπιστεί υποχρέωση των κρατών μελών να υποβάλλουν τακτικά εκθέσεις στην Επιτροπή σχετικά με επίσημους ελέγχους των αποστολών προϊόντων ρυζιού καταγωγής ή προέλευσης Κίνας. (16) Τα μέτρα που προβλέπονται στην παρούσα απόφαση πρέπει να έχουν αναλογικό χαρακτήρα και δεν πρέπει να είναι πιο περιοριστικά για το εμπόριο από όσο απαιτείται. Κατά συνέπεια, πρέπει να αφορούν μόνον τα προϊόντα καταγωγής ή προέλευσης Κίνας που θεωρούνται πιθανώς μολυσμένα από προϊόντα που περιέχουν μη εγκεκριμένο γενετικώς τροποποιημένο ρύζι. Δεδομένου του εύρους των προϊόντων που είναι δυνατόν να έχουν μολυνθεί από μη εγκεκριμένο γενετικώς τροποποιημένο ρύζι, κρίνεται σκόπιμο να εξεταστούν όλα τα προϊόντα τροφίμων και ζωοτροφών που ενδέχεται να περιέχουν στα συστατικά τους ρύζι. Ωστόσο, ορισμένα προϊόντα είναι δυνατόν να περιέχουν ή να μην περιέχουν, να αποτελούνται ή να μην αποτελούνται, να παράγονται ή να μην παράγονται από ρύζι. Επομένως, είναι λογικό να επιτραπεί στις επιχειρήσεις να εκδίδουν μια απλή δήλωση ότι το προϊόν δεν περιέχει, δεν αποτελείται ούτε παράγεται από ρύζι και να αποφεύγουν με τον τρόπο αυτόν την υποχρεωτική ανάλυση και πιστοποίηση. (17) Η κατάσταση όσον αφορά την πιθανή μόλυνση προϊόντων ρυζιού από μη εγκεκριμένες γενετικώς τροποποιημένες ποικιλίες ρυζιού θα πρέπει να επανεξετασθεί εντός έξι μηνών, ώστε να εκτιμηθεί το κατά πόσον τα μέτρα που προβλέπονται στην παρούσα απόφαση εξακολουθούν να είναι απαραίτητα. (18) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Πεδίο εφαρμογής Η παρούσα απόφαση εφαρμόζεται στα προϊόντα ρυζιού που απαριθμούνται στο παράρτημα I, καταγωγής ή προέλευσης Κίνας. Άρθρο 2 Ορισμοί 1. Για τους σκοπούς της παρούσας απόφασης, εφαρμόζονται οι ορισμοί που προβλέπονται στα άρθρα 2 και 3 του κανονισμού (ΕΚ) αριθ. 178/2002, το άρθρο 2 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (6) και το άρθρο 3 στοιχεία β) και γ) του κανονισμού (ΕΚ) αριθ. 669/2009 της Επιτροπής (7) όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης. 2. Ισχύουν επίσης οι ακόλουθοι ορισμοί: α) Παρτίδα: διακριτή και προσδιορισμένη ποσότητα υλικού. β) Στοιχειώδες δείγμα: μικρή ίση ποσότητα προϊόντος λαμβανόμενη από κάθε χωριστό σημείο δειγματοληψίας της παρτίδας, σε όλο το βάθος της παρτίδας (στατική δειγματοληψία), ή λαμβανόμενη από τη ροή του προϊόντος σε καθορισμένο χρονικό διάστημα (δειγματοληψία ρεόντων προϊόντων). γ) Συνολικό δείγμα: ποσότητα προϊόντος που λαμβάνεται με συνδυασμό και ανάμειξη των στοιχειωδών δειγμάτων που έχουν ληφθεί από συγκεκριμένη παρτίδα. δ) Εργαστηριακό δείγμα: ποσότητα προϊόντος που λαμβάνεται από το συνολικό δείγμα και προορίζεται για εργαστηριακούς ελέγχους και δοκιμές. ε) Αναλυτικό δείγμα: ομοιογενοποιημένο εργαστηριακό δείγμα, το οποίο αποτελείται είτε από το σύνολο του εργαστηριακού δείγματος είτε από αντιπροσωπευτικό τμήμα του. Άρθρο 3 Προηγούμενη κοινοποίηση Οι επιχειρήσεις τροφίμων και ζωοτροφών ή οι εκπρόσωποί τους οφείλουν να κοινοποιούν επαρκώς εκ των προτέρων την εκτιμώμενη ημερομηνία και ώρα στο καθορισμένο σημείο εισόδου της φυσικής άφιξης της αποστολής και τη φύση της αποστολής. Οι επιχειρήσεις πρέπει επίσης να δηλώνουν την περιγραφή του προϊόντος, ήτοι εάν πρόκειται για τρόφιμα ή ζωοτροφές. Άρθρο 4 Προϋποθέσεις εισαγωγής 1. Κάθε αποστολή προϊόντων αναφερόμενων στο άρθρο 1 συνοδεύεται από αναλυτική έκθεση για κάθε παρτίδα και από πιστοποιητικό υγείας σύμφωνα με τα υποδείγματα που παρατίθενται στα παραρτήματα III και IV, συμπληρωμένο, υπογεγραμμένο και επικυρωμένο από εξουσιοδοτημένο εκπρόσωπο του «γραφείου ελέγχου εισόδου, εξόδου και καραντίνας της Λαϊκής Δημοκρατίας της Κίνας» (AQSIQ). 2. Όταν ένα προϊόν αναφερόμενο στο παράρτημα I δεν περιέχει, δεν αποτελείται ούτε έχει παραχθεί από ρύζι, η αναλυτική έκθεση και το πιστοποιητικό υγείας δύναται να αντικατασταθούν από δήλωση της επιχείρησης που είναι υπεύθυνη για την αποστολή, η οποία θα αναφέρει ότι το τρόφιμο ή η ζωοτροφή δεν περιέχει, δεν αποτελείται ούτε έχει παραχθεί από ρύζι. 3. Η δειγματοληψία και η ανάλυση για τους σκοπούς της αναλυτικής έκθεσης που αναφέρεται στην παράγραφο 1 εκτελούνται σύμφωνα με το παράρτημα II. 4. Κάθε αποστολή αναγνωρίζεται με τη χρήση του κωδικού που εμφανίζεται στο πιστοποιητικό υγείας. Κάθε επιμέρους σάκος ή άλλη μορφή συσκευασίας της αποστολής αναγνωρίζεται με τη χρήση αυτού του κωδικού. Άρθρο 5 Επίσημοι έλεγχοι 1. Η αρμόδια αρχή του κράτους μέλους εξασφαλίζει ότι όλα τα προϊόντα που αναφέρονται στο άρθρο 1 υπόκεινται σε ελέγχους εγγράφων ώστε να εξασφαλίζεται η συμμόρφωση με τις προϋποθέσεις εισαγωγής του άρθρου 4. 2. Στην περίπτωση που μια αποστολή προϊόντων, πέραν αυτών που περιγράφονται στο άρθρο 4 παράγραφος 2, δεν συνοδεύεται από πιστοποιητικό υγείας και την αναλυτική έκθεση που προβλέπεται στο άρθρο 4, η αποστολή αποστέλλεται πίσω στη χώρα προέλευσης ή καταστρέφεται. 3. Στην περίπτωση που μια αποστολή συνοδεύεται από πιστοποιητικό υγείας και την αναλυτική έκθεση που προβλέπεται στο άρθρο 4, η αρμόδια αρχή λαμβάνει δείγμα για ανάλυση σύμφωνα με το παράρτημα II ώστε να ελέγξει την παρουσία μη εγκεκριμένων ΓΤΟ με συχνότητα της τάξης του 100 %. Εάν η αποστολή αποτελείται από διάφορες παρτίδες, δειγματοληψία και ανάλυση διενεργούνται σε κάθε παρτίδα. 4. Η αρμόδια αρχή δύναται να επιτρέψει την περαιτέρω μεταφορά της αποστολής εν αναμονή των αποτελεσμάτων των φυσικών ελέγχων. Στην περίπτωση αυτή, η αποστολή παραμένει υπό το συνεχή έλεγχο των αρμόδιων αρχών εν αναμονή των αποτελεσμάτων των φυσικών ελέγχων. 5. Οι αποστολές αποδεσμεύονται για ελεύθερη κυκλοφορία μόνο εφόσον, κατόπιν εκτέλεσης δειγματοληψίας και ανάλυσης σύμφωνα με το παράρτημα II, όλες οι παρτίδες της αποστολής αυτής θεωρηθούν σύμμορφες προς τη νομοθεσία της Ένωσης. Άρθρο 6 Υποβολή εκθέσεων στην Επιτροπή 1. Τα κράτη μέλη οφείλουν να καταρτίζουν έκθεση σε τριμηνιαία βάση, στην οποία θα παρουσιάζονται όλα τα αποτελέσματα των αναλυτικών δοκιμών που εκτελέσθηκαν κατά τους προηγούμενους τρεις μήνες σε αποστολές προϊόντων που αναφέρονται στο άρθρο 1. Οι εκθέσεις αυτές υποβάλλονται στην Επιτροπή εντός ενός μήνα από το τέλος κάθε τριμηνιαίας περιόδου, ήτοι τον Απρίλιο, τον Ιούλιο, τον Οκτώβριο και τον Ιανουάριο. 2. Η έκθεση περιλαμβάνει τις ακόλουθες πληροφορίες: α) των αριθμό των αποστολών που υποβλήθηκαν σε δειγματοληψία για σκοπούς ανάλυσης· β) τα αποτελέσματα των ελέγχων σύμφωνα με το άρθρο 5· γ) τον αριθμό των αποστολών που απορρίφθηκαν λόγω απουσίας πιστοποιητικού ελέγχου ή αναλυτικής έκθεσης. Άρθρο 7 Επιμερισμός αποστολής Οι αποστολές δεν επιμερίζονται πριν από την ολοκλήρωση όλων των επίσημων ελέγχων από τις αρμόδιες αρχές. Στην περίπτωση επιμερισμού μετά από επίσημο έλεγχο, πιστοποιημένο αντίγραφο του πιστοποιητικού υγείας και της αναλυτικής έκθεσης πρέπει να συνοδεύει κάθε τμήμα της επιμερισμένης αποστολής. Άρθρο 8 Δαπάνες Κάθε δαπάνη που προκύπτει από τους επίσημους ελέγχους, συμπεριλαμβανομένης της δειγματοληψίας, της ανάλυσης, της αποθήκευσης και τυχόν μέτρων που λαμβάνονται λόγω μη συμμόρφωσης, βαρύνει τις επιχειρήσεις τροφίμων και ζωοτροφών. Άρθρο 9 Μεταβατικές διατάξεις Κατά παρέκκλιση του άρθρου 4 παράγραφος 1, τα κράτη μέλη επιτρέπουν την εισαγωγή αποστολών προϊόντων που αναφέρονται στο άρθρο 1 οι οποίες αναχώρησαν από την Κίνα πριν από την 1η Φεβρουαρίου 2012, εφόσον έχουν διενεργηθεί δειγματοληψία και ανάλυση σύμφωνα με το άρθρο 4. Άρθρο 10 Επανεξέταση του μέτρου Τα προβλεπόμενα στην παρούσα απόφαση μέτρα επανεξετάζονται εντός 6 μηνών το αργότερο από την έκδοση της απόφασης. Άρθρο 11 Κατάργηση Η απόφαση 2008/289/ΕΚ καταργείται διά της παρούσας. Οι αναφορές στην καταργούμενη απόφαση θεωρούνται αναφορές στην παρούσα απόφαση. Άρθρο 12 Έναρξη ισχύος Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 22 Δεκεμβρίου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1034/2011 ΤΗΣ ΕΠΙΤΡΟΠΉΣ της 17ης Οκτωβρίου 2011 για την εποπτεία της ασφάλειας στη διαχείριση της εναέριας κυκλοφορίας και των υπηρεσιών αεροναυτιλίας, και την τροποποίηση του κανονισμού (ΕΕ) αριθ. 691/2010 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (κανονισμός για την παροχή υπηρεσιών) (1), και ιδίως το άρθρο 4, Έχοντας υπόψη τον κανονισμό (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού (κανονισμός για τον εναέριο χώρο) (2), και ιδίως το άρθρο 6, Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (3), και ιδίως το άρθρο 8β, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 216/2008, η Επιτροπή καλείται, επικουρούμενη από τον Ευρωπαϊκό Οργανισμό Ασφάλειας της Αεροπορίας (εφεξής «ο Οργανισμός»), να εκδώσει εκτελεστικούς κανόνες για την παροχή δέσμης ρυθμιστικών απαιτήσεων σχετικών με την ασφάλεια για την εκτέλεση εποπτείας της ασφάλειας στην αποτελεσματική διαχείριση της εναέριας κυκλοφορίας (ATM). Σύμφωνα με το άρθρο 8β του κανονισμού (ΕΚ) αριθ. 216/2008, οι εν λόγω εκτελεστικοί κανόνες πρέπει να βασίζονται στους κανονισμούς που εκδίδονται βάσει του άρθρου 5 παράγραφος 3 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού («κανονισμός-πλαίσιο») (4). Ο παρών κανονισμός βασίζεται στον κανονισμό (ΕΚ) αριθ. 1315/2007 της Επιτροπής, της 8ης Νοεμβρίου 2007, για την εποπτεία της ασφάλειας στη διαχείριση της εναέριας κυκλοφορίας και για την τροποποίηση του κανονισμού (ΕΚ) αριθ. 2096/2005 (5). (2) Είναι αναγκαίο να καθορισθούν περαιτέρω ο ρόλος και τα καθήκοντα των αρμοδίων αρχών με βάση τις διατάξεις του κανονισμού (ΕΚ) αριθ. 216/2008, του κανονισμού (ΕΚ) αριθ. 549/2004, του κανονισμού (ΕΚ) αριθ. 550/2004 και του κανονισμού (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας («κανονισμός για τη διαλειτουργικότητα») (6). Οι κανονισμοί αυτοί περιέχουν απαιτήσεις για την ασφάλεια παροχής υπηρεσιών αεροναυτιλίας. Καίτοι για την ασφαλή παροχή υπηρεσιών αεροναυτιλίας ευθύνεται ο πάροχος υπηρεσιών, τα κράτη μέλη οφείλουν να εξασφαλίζουν αποτελεσματική εποπτεία μέσω των αρμοδίων αρχών. (3) Ο παρών κανονισμός δεν πρέπει να καλύπτει τις στρατιωτικές επιχειρήσεις και τη στρατιωτική εκπαίδευση, όπως προβλέπει το άρθρο 1 παράγραφος 2 του κανονισμού (ΕΚ) αριθ. 549/2004 και το άρθρο 1 παράγραφος 2 στοιχείο γ) του κανονισμού (ΕΚ) αριθ. 216/2008. (4) Οι αρμόδιες αρχές οφείλουν να διεξάγουν ρυθμιστικούς ελέγχους και επισκόπηση της ασφάλειας σύμφωνα με τον παρόντα κανονισμό, στο πλαίσιο των επιθεωρήσεων και των ερευνών που πραγματοποιούν, όπως προβλέπεται στον κανονισμό (ΕΚ) αριθ. 216/2008 και στον κανονισμό (ΕΚ) αριθ. 550/2004. (5) Οι αρμόδιες αρχές πρέπει να εξετάζουν την ενδεχόμενη χρησιμοποίηση της προσέγγισης του παρόντος κανονισμού σχετικά με την εποπτεία της ασφάλειας σε άλλα πεδία εποπτείας, ώστε να διαμορφωθεί αποτελεσματική και διεξοδική επίβλεψη. (6) Στις υπηρεσίες αεροναυτιλίας, όπως και στη διαχείριση της ροής της εναέριας κυκλοφορίας (ATFM) και τη διαχείριση του εναερίου χώρου (ASM), χρησιμοποιούνται λειτουργικά συστήματα που επιτρέπουν τη διαχείριση της εναέριας κυκλοφορίας. Συνεπώς, τυχόν αλλαγές στα λειτουργικά συστήματα πρέπει να υπόκεινται σε εποπτεία της ασφάλειας. (7) Οι αρμόδιες αρχές πρέπει να λαμβάνουν όλα τα μέτρα που είναι αναγκαία εφόσον σύστημα ή μέρος αυτού δεν είναι σύμφωνο με τις σχετικές απαιτήσεις. Εν προκειμένω, και ιδίως όταν πρέπει να εκδοθεί οδηγία ασφάλειας, η αρμόδια αρχή πρέπει να καθοδηγεί τους κοινοποιημένους οργανισμούς που εμπλέκονται στη διαδικασία έκδοσης των δηλώσεων που αναφέρονται στο άρθρο 5 ή στο άρθρο 6 του κανονισμού (ΕΚ) αριθ. 552/2004, ούτως ώστε να διεξάγουν ειδικές έρευνες στο συγκεκριμένο τεχνικό σύστημα. (8) Η ετήσια έκθεση των αρμοδίων αρχών για την εποπτεία της ασφάλειας αναμένεται ότι θα συμβάλει στη διαφάνεια και τη λογοδοσία στην εποπτεία της ασφάλειας. Οι εκθέσεις πρέπει να απευθύνονται στην Επιτροπή, τον Οργανισμό και το κράτος μέλος που διόρισε ή ίδρυσε την αρμόδια αρχή. Επίσης, οι ετήσιες εκθέσεις για την εποπτεία της ασφάλειας πρέπει να χρησιμεύουν στην περιφερειακή συνεργασία, τις επιθεωρήσεις τυποποίησης βάσει του κανονισμού (ΕΚ) αριθ. 216/2008 και στη διεθνή παρακολούθηση της εποπτείας της ασφάλειας. Στην έκθεση πρέπει να περιλαμβάνεται κάθε πληροφορία σχετική με την παρακολούθηση των επιδόσεων ασφάλειας, τη συμμόρφωση των εποπτευόμενων οργανισμών προς τις εφαρμοστέες ρυθμιστικές απαιτήσεις ασφάλειας, το πρόγραμμα των ελέγχων της ρύθμισης της ασφάλειας, την επανεξέταση της σχετικής με την ασφάλεια επιχειρηματολογίας, τις αλλαγές των λειτουργικών συστημάτων που χρησιμοποιούν οι οργανισμοί σύμφωνα με τις διαδικασίες που έχει αποδεχθεί η αρμόδια αρχή και με τις οδηγίες ασφάλειας που έχει εκδώσει η εν λόγω αρχή. (9) Σύμφωνα με το άρθρο 10 παράγραφος 1 του κανονισμού (ΕΚ) αριθ. 216/2008 και το άρθρο 2 παράγραφος 4 του κανονισμού (ΕΚ) αριθ. 550/2004, οι αρμόδιες αρχές οφείλουν να λαμβάνουν τα ενδεδειγμένα μέτρα για τη μεταξύ τους στενή συνεργασία, προκειμένου να διασφαλίζουν επαρκή εποπτεία των παρόχων υπηρεσιών αεροναυτιλίας οι οποίοι παρέχουν υπηρεσίες σε εναέριο χώρο υπαγόμενο στη δικαιοδοσία κράτους μέλους άλλου από αυτό που εξέδωσε το πιστοποιητικό. Σύμφωνα με το άρθρο 15 του κανονισμού (ΕΚ) αριθ. 216/2008, οι αρμόδιες αρχές πρέπει να ανταλλάσσουν ιδίως κατάλληλες πληροφορίες σχετικά με την εποπτεία της ασφάλειας των οργανισμών. (10) Ο Οργανισμός πρέπει να αξιολογήσει περαιτέρω τις διατάξεις του παρόντος κανονισμού, ιδίως εκείνες που αφορούν την εποπτεία της ασφάλειας των αλλαγών, και θα εκδώσει γνώμη για την προσαρμογή τους σε συνολική προσέγγιση του συστήματος, με βάση την ενοποίηση των διατάξεων αυτών σε κοινή ρυθμιστική δομή για την ασφάλεια της πολιτικής αεροπορίας και την πείρα που έχουν αποκτήσει οι ενδιαφερόμενοι παράγοντες και οι αρμόδιες αρχές. Απώτερος στόχος της γνώμης του Οργανισμού είναι να διευκολυνθεί η υλοποίηση του κρατικού προγράμματος ασφάλειας πτήσεων (ΚΠΑ) του Οργανισμού Διεθνούς Πολιτικής Αεροπορίας (ICAO) εντός της Ένωσης στο πλαίσιο της συνολικής προσέγγισης του συστήματος που προαναφέρθηκε. (11) Για την ασφαλή εκτέλεση ορισμένων λειτουργιών δικτύου που έχουν καθορισθεί σύμφωνα με τον κανονισμό (ΕΚ) αριθ. 551/2004 απαιτείται να υπόκειται ο εμπλεκόμενος φορέας σε ορισμένες απαιτήσεις ασφάλειας. Οι απαιτήσεις αυτές, σκοπός των οποίων είναι να εξασφαλισθεί ότι ο φορέας ή ο οργανισμός δραστηριοποιείται με ασφαλή τρόπο, θεσπίζονται με τον κανονισμό (ΕΕ) αριθ. 677/2011 της Επιτροπής, της 7ης Ιουλίου 2011, για καθορισμό λεπτομερών κανόνων εκτέλεσης λειτουργιών δικτύου διαχείρισης εναέριας κυκλοφορίας (ΑΤΜ) και για την τροποποίηση του κανονισμού (ΕΕ) αριθ. 691/2010 (7). Πρόκειται για απαιτήσεις ασφάλειας του οργανισμού, οι οποίες είναι μεν πολύ παρεμφερείς με τις γενικές απαιτήσεις που περιέχει ο εκτελεστικός κανονισμός (ΕΕ) αριθ. 1035/2011 της Επιτροπής (8), αλλά προσαρμοσμένες στις αρμοδιότητες ασφάλειας των λειτουργιών δικτύου. Για να υποβοηθηθεί η συνολική προσέγγιση συστήματος στη ρύθμιση της ασφάλειας στην πολιτική αεροπορία, η τήρηση αυτών των απαιτήσεων πρέπει να παρακολουθείται όπως παρακολουθούνται οι πάροχοι υπηρεσιών αεροναυτιλίας. (12) Η ομάδα υψηλού επιπέδου για το μελλοντικό ευρωπαϊκό ρυθμιστικό πλαίσιο στην αεροπορία τόνισε στις συστάσεις της του Ιουλίου του 2007 την ανάγκη διαχωρισμού της ρυθμιστικής εποπτείας από την παροχή υπηρεσιών ή λειτουργιών. Σε συμφωνία με την αρχή αυτή, το άρθρο 6 του κανονισμού (ΕΚ) αριθ. 551/2004 ορίζει ότι ο καθορισμένος φορέας που αναλαμβάνει τις λειτουργίες δικτύου πρέπει να υπόκειται σε ρυθμίσεις κατάλληλης εποπτείας. Καθώς ο Οργανισμός έχει ήδη αναλάβει να διεξάγει ανεξάρτητη εποπτεία της ασφάλειας των παρόχων πανευρωπαϊκών υπηρεσιών διαχείρισης της εναέριας κυκλοφορίας/αεροναυτιλίας σύμφωνα με το άρθρο 22α του κανονισμού (ΕΚ) αριθ. 216/2008, η ανάθεση στον Οργανισμό, με την υποστήριξη της Επιτροπής, της εκτέλεσης των ίδιων καθηκόντων για τις λειτουργίες ευρωπαϊκού δικτύου θα συνάδει πλήρως με την ευρωπαϊκή πολιτική ασφάλειας της αεροπορίας. (13) Ο κανονισμός (ΕΚ) αριθ. 1315/2007 πρέπει συνεπώς να καταργηθεί. (14) Ο κανονισμός (ΕΕ) αριθ. 691/2010 της Επιτροπής, της 29ης Ιουλίου 2010, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου και για την τροποποίηση του κανονισμού (ΕΚ) αριθ. 2096/2005 (9) πρέπει να τροποποιηθεί ώστε να προσαρμοσθεί στο παρόντα κανονισμό. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός θεσπίζει απαιτήσεις για την άσκηση της εποπτείας της ασφάλειας από αρμόδιες αρχές στις υπηρεσίες αεροναυτιλίας (ANS), τη διαχείριση της ροής της εναέριας κυκλοφορίας (ATFM), τη διαχείριση του εναέριου χώρου (ASM) για τη γενική εναέρια κυκλοφορία και άλλες λειτουργίες δικτύου. 2. Ο παρών κανονισμός εφαρμόζεται στις δραστηριότητες των αρμοδίων αρχών και των αναγνωρισμένων φορέων που ενεργούν εξ ονόματός τους, οι οποίες έχουν ως αντικείμενο την εποπτεία της ασφάλειας των υπηρεσιών αεροναυτιλίας, την ATFM, την ASM και άλλες λειτουργίες δικτύου. Άρθρο 2 Ορισμοί Για τους σκοπούς του παρόντος κανονισμού, ισχύουν οι ορισμοί που προβλέπονται στο άρθρο 2 του κανονισμού (ΕΚ) αριθ. 549/2004 και στο άρθρο 3 του κανονισμού (ΕΚ) αριθ. 216/2008. Ωστόσο, ο ορισμός του «πιστοποιητικού» που διατυπώνεται στο σημείο 15 του άρθρου 2 του κανονισμού (ΕΚ) αριθ. 549/2004 δεν εφαρμόζεται. Επιπλέον, νοείται ως: 1) «διορθωτικό μέτρο», κάθε μέτρο που αποβλέπει στην εξάλειψη διαπιστωμένου αιτίου μη συμμόρφωσης· 2) «λειτουργικό σύστημα», συνδυασμός συστημάτων, διαδικασιών και ανθρώπινων πόρων οργανωμένων για να επιτελούν μία λειτουργία στο πλαίσιο της διαχείρισης της εναέριας κυκλοφορίας (ΑΤΜ)· 3) «διαχειριστής δικτύου», ο αμερόληπτος και αρμόδιος φορέας στον οποίο έχει ανατεθεί σύμφωνα με τις διατάξεις του άρθρου 6 παράγραφος 2 ή 6 του κανονισμού (ΕΚ) αριθ. 551/2004 να εκτελεί τα καθήκοντα που προβλέπονται στο εν λόγω άρθρο και στον παρόντα κανονισμό· 4) «λειτουργίες δικτύου», οι ειδικές λειτουργίες που περιγράφονται στο άρθρο 6 του κανονισμού (ΕΚ) αριθ. 551/2004· 5) «οργανισμός», είτε πάροχος υπηρεσιών αεροναυτιλίας είτε οντότητα που παρέχει υπηρεσίες ATFM ή ASΜ ή άλλες λειτουργίες δικτύου· 6) «διαδικασία», δέσμη αλληλένδετων ή αλληλοεπηρεαζόμενων δραστηριοτήτων, η οποία μετατρέπει εισαγόμενα στοιχεία σε συγκεκριμένα αποτελέσματα· 7) «επιχειρηματολογία ασφάλειας», η απόδειξη και τα σχετικά στοιχεία ότι προτεινόμενη αλλαγή σε λειτουργικό σύστημα μπορεί να εφαρμοσθεί στο πλαίσιο των καθορισμένων στόχων ή προτύπων μέσω του υπάρχοντος ρυθμιστικού πλαισίου και σε συνοχή με τις ρυθμιστικές απαιτήσεις ασφάλειας· 8) «οδηγία ασφάλειας», έγγραφο εκδιδόμενο ή εγκρινόμενο από αρμόδια αρχή, το οποίο ορίζει ποια μέτρα πρέπει να ληφθούν υποχρεωτικά σε λειτουργικό σύστημα για να αποκατασταθεί η ασφάλεια, όταν τα στοιχεία δείχνουν ότι, ειδάλλως, ενδέχεται να διακυβευθεί η ασφάλεια της αεροπορίας· 9) «στόχος ασφάλειας», ποιοτική ή ποσοτική δήλωση που ορίζει τη μέγιστη συχνότητα ή πιθανότητα αναμενόμενης εμφάνισης κινδύνου· 10) «ρυθμιστικός έλεγχος της ασφάλειας», συστηματική και ανεξάρτητη εξέταση που διεξάγεται από αρμόδια αρχή, ή εξ ονόματός της, για να διαπιστωθεί κατά πόσον σχετικές με την ασφάλεια ολόκληρες ρυθμίσεις, ή μέρη τους, οι οποίες σχετίζονται με τις διαδικασίες και τα αποτελέσματά τους, με προϊόντα ή υπηρεσίες, συμβαδίζουν με τις απαιτούμενες ρυθμίσεις ασφάλειας, και κατά πόσον εφαρμόζονται αποτελεσματικά και αρμόζουν για την επίτευξη των προσδοκώμενων αποτελεσμάτων· 11) «ρυθμιστικές απαιτήσεις ασφάλειας», οι απαιτήσεις που έχουν θεσπισθεί από την Ένωση ή εθνικούς κανονισμούς για την παροχή υπηρεσιών αεροναυτιλίας ή την εκτέλεση καθηκόντων ATFM και ASM ή άλλων λειτουργιών δικτύου, καθώς και για την τεχνική και επιχειρησιακή επάρκεια και καταλληλότητα για την παροχή και εκτέλεση των εν λόγω υπηρεσιών και λειτουργιών, τη διαχείριση της ασφάλειας και των συστημάτων, των συστατικών τους στοιχείων και των συνδεόμενων με αυτά διαδικασιών· 12) «απαίτηση ασφάλειας», ο μετριασμός της επικινδυνότητας που καθορίζεται από τη στρατηγική μετριασμού της επικινδυνότητας, με την οποία επιτυγχάνεται συγκεκριμένος στόχος ασφάλειας, συμπεριλαμβανομένων των οργανωτικών, επιχειρησιακών, διαδικαστικών, λειτουργικών και εκτελεστικών απαιτήσεων, καθώς και των απαιτήσεων διαλειτουργικότητας ή των χαρακτηριστικών περιβάλλοντος· 13) «εξακρίβωση», επιβεβαίωση με την παροχή αντικειμενικών αποδεικτικών στοιχείων ότι πληρούνται οι συγκεκριμένες απαιτήσεις· 14) «πανευρωπαϊκή υπηρεσία διαχείρισης της εναέριας κυκλοφορίας/αεροναυτιλίας», δραστηριότητα η οποία προορίζεται και καθιερώνεται για χρήστες εντός των περισσότερων ή όλων των κρατών μελών και ενδέχεται να επεκταθεί πέραν του εναερίου χώρου της επικράτειας στην οποία εφαρμόζεται η Συνθήκη· Άρθρο 3 Αρμόδιες εποπτικές αρχές Για τον σκοπό του παρόντος κανονισμού και με την επιφύλαξη της αμοιβαίας αναγνώρισης των πιστοποιητικών των παρόχων υπηρεσιών αεροναυτιλίας σύμφωνα με το άρθρο 7 παράγραφος 8 του κανονισμού (ΕΚ) αριθ. 550/2004 και το άρθρο 11 του κανονισμού (ΕΚ) αριθ. 216/2008, αρμόδιες εποπτικές αρχές είναι: α) για οργανισμούς που έχουν τον κύριο τόπο των δραστηριοτήτων τους και, ενδεχομένως, την καταστατική έδρα τους σε κράτος μέλος στο οποίο παρέχουν υπηρεσίες αεροναυτιλίας, η εθνική εποπτική αρχή που έχει ορίσει ή συστήσει το κράτος μέλος· β) για οργανισμούς στους οποίους, με βάση συμφωνίες που έχουν συναφθεί μεταξύ κρατών μελών σύμφωνα με το άρθρο 2 του κανονισμού (ΕΚ) αριθ. 550/2004, οι αρμοδιότητες εποπτείας της ασφάλειας έχουν ανατεθεί με διαφορετικό τρόπο από αυτόν που περιγράφεται στο στοιχείο α), η (οι) αρμόδια(-ες) αρχή-(ές) που έχει(-ουν) ορισθεί ή συσταθεί βάσει των συμφωνιών αυτών. Οι εν λόγω συμφωνίες συνάδουν με τις απαιτήσεις του άρθρου 2 παράγραφοι 3 έως 6 του κανονισμού (ΕΚ) αριθ. 550/2004· γ) για οργανισμούς παροχής υπηρεσιών διαχείρισης της εναέριας κυκλοφορίας/αεροναυτιλίας στον εναέριο χώρο της επικράτειας στην οποία εφαρμόζεται η Συνθήκη και έχουν τον κύριο τόπο των δραστηριοτήτων τους και, ενδεχομένως, την καταστατική έδρα τους εκτός της επικράτειας στην οποία εφαρμόζεται η Συνθήκη, ο Ευρωπαϊκός Οργανισμός Ασφάλειας της Αεροπορίας (ο Οργανισμός)· δ) για οργανισμούς παροχής πανευρωπαϊκών υπηρεσιών διαχείρισης της εναέριας κυκλοφορίας/αεροναυτιλίας, καθώς και όλων των λειτουργιών δικτύου στον εναέριο χώρο της επικράτειας στην οποία εφαρμόζεται η Συνθήκη, ο Οργανισμός. Άρθρο 4 Λειτουργία εποπτείας της ασφάλειας 1. Οι αρμόδιες αρχές ασκούν εποπτεία της ασφάλειας στο πλαίσιο της επίβλεψης των εφαρμοστέων απαιτήσεων στις υπηρεσίες αεροναυτιλίας, καθώς και της ATFM, της ASM και σε άλλες λειτουργίες δικτύου, ώστε να παρακολουθούν την ασφαλή διεξαγωγή των δραστηριοτήτων αυτών και να εξακριβώνουν την τήρηση των εφαρμοστέων ρυθμιστικών απαιτήσεων ασφάλειας και των εκτελεστικών τους ρυθμίσεων. 2. Όταν συνάπτουν συμφωνία εποπτείας των οργανισμών οι οποίοι δραστηριοποιούνται σε λειτουργικά τμήματα του εναερίου χώρου που εκτείνονται σε εναέριο χώρο υπαγόμενο στην αρμοδιότητα περισσοτέρων του ενός κρατών μελών ή στη διασυνοριακή παροχή υπηρεσιών, τα ενδιαφερόμενα κράτη μέλη προσδιορίζουν και αναθέτουν τις αρμοδιότητες εποπτείας της ασφάλειας κατά τρόπο που εξασφαλίζει ότι: α) υπάρχουν συγκεκριμένα κέντρα αρμοδιότητας για την εφαρμογή κάθε διάταξης του παρόντος κανονισμού· β) τα κράτη μέλη έχουν την επίβλεψη των μηχανισμών εποπτείας της ασφάλειας και των αποτελεσμάτων τους· γ) διεξάγεται σχετική ανταλλαγή πληροφοριών μεταξύ της (των) εποπτικής(-ών) αρχής(-ών) και της αρχής πιστοποίησης. Τα κράτη μέλη επανεξετάζουν τακτικά τη συμφωνία και την εφαρμογή της στην πράξη, ιδίως με βάση τις επιτευχθείσες επιδόσεις ασφάλειας. 3. Τα ενδιαφερόμενα κράτη μέλη, όταν συνάπτουν συμφωνία εποπτείας των οργανισμών οι οποίοι δραστηριοποιούνται σε λειτουργικά τμήματα του εναερίου χώρου ή στη διασυνοριακή παροχή υπηρεσιών για την οποία ο Οργανισμός είναι η αρμόδια αρχή για τουλάχιστον έναν από τους οργανισμούς σύμφωνα με το άρθρο 3 στοιχείο β), συντονίζονται με τον Οργανισμό, ώστε να εξασφαλίζεται η τήρηση των στοιχείων α), β) και γ) της παραγράφου 2. Άρθρο 5 Παρακολούθηση των επιδόσεων ασφάλειας 1. Οι αρμόδιες αρχές διεξάγουν τακτική παρακολούθηση και εκτίμηση των επιτευχθέντων επιπέδων ασφάλειας προκειμένου να προσδιορίζουν εάν ανταποκρίνονται στις εφαρμοστέες ρυθμιστικές απαιτήσεις ασφάλειας στα τμήματα του εναερίου χώρου που τελούν υπό τη δικαιοδοσία τους. 2. Οι αρμόδιες αρχές χρησιμοποιούν τα αποτελέσματα παρακολούθησης της ασφάλειας ιδίως για να προσδιορίζουν πεδία, στα οποία είναι αναγκαία κατά προτεραιότητα η εξακρίβωση της συμμόρφωσης προς τις εφαρμοστέες ρυθμιστικές απαιτήσεις ασφάλειας. Άρθρο 6 Εξακρίβωση της συμμόρφωσης προς τις ρυθμιστικές απαιτήσεις ασφάλειας 1. Οι αρμόδιες αρχές καθιερώνουν διαδικασία για να εξακριβώνουν: α) τη συμμόρφωση προς τις εφαρμοστέες ρυθμιστικές απαιτήσεις ασφάλειας πριν από την έκδοση ή την ανανέωση πιστοποιητικού, αναγκαίου για την παροχή υπηρεσιών αεροναυτιλίας, καθώς και των συνημμένων σε αυτό όρων ασφάλειας· β) τη συμμόρφωση προς κάθε σχετική με την ασφάλεια υποχρέωση στην πράξη ορισμού του παρόχου που εκδίδεται σύμφωνα με το άρθρο 8 του κανονισμού (ΕΚ) αριθ. 550/2004· γ) τη διαρκή συμμόρφωση των οργανισμών προς τις εφαρμοστέες ρυθμιστικές απαιτήσεις ασφάλειας· δ) την υλοποίηση των στόχων ασφάλειας, των απαιτήσεων ασφάλειας και άλλων σχετικών με την ασφάλεια όρων που καθορίζονται σε: i) δηλώσεις ελέγχου συστημάτων, καθώς και σε κάθε σχετική δήλωση συμμόρφωσης ή καταλληλότητας χρήσης συστατικών στοιχείων συστημάτων που έχουν εκδοθεί σύμφωνα με τον κανονισμό (ΕΚ) αριθ. 552/2004· ii) διαδικασίες εκτίμησης και μετριασμού της επικινδυνότητας που απαιτούνται βάσει των εφαρμοστέων ρυθμιστικών απαιτήσεων της ασφάλειας για τις υπηρεσίες αεροναυτιλίας, την ATFM, την ASΜ και τον διαχειριστή δικτύου· ε) την εφαρμογή οδηγιών ασφάλειας. 2. Η διαδικασία που αναφέρεται στην παράγραφο 1: α) βασίζεται σε τεκμηριωμένες διαδικασίες· β) στηρίζεται σε ειδική τεκμηρίωση προς χρήση του προσωπικού εποπτείας της ασφάλειας, ώστε να του παρέχονται οδηγίες για την εκτέλεση των καθηκόντων του· γ) παρέχει στον ενδιαφερόμενο οργανισμό ένδειξη των αποτελεσμάτων της δραστηριότητας εποπτείας της ασφάλειας· δ) βασίζεται σε ρυθμιστικούς ελέγχους και σε επανεξετάσεις της ασφάλειας σύμφωνα με τα άρθρα 7, 9 και 10· ε) παρέχει στην αρμόδια αρχή τα αναγκαία αποδεικτικά στοιχεία για την υποστήριξη περαιτέρω δράσεων, περιλαμβανομένων των μέτρων που προβλέπονται στο άρθρο 9 του κανονισμού (ΕΚ) αριθ. 549/2004, στο άρθρο 7 παράγραφος 7 του κανονισμού (ΕΚ) αριθ. 550/2004 και στα άρθρα 10, 25 και 68 του κανονισμού (ΕΚ) αριθ. 216/2008, σε περιπτώσεις στις οποίες δεν υπάρχει συμμόρφωση προς τις ρυθμιστικές απαιτήσεις ασφάλειας. Άρθρο 7 Ρυθμιστικοί έλεγχοι της ασφάλειας 1. Οι αρμόδιες αρχές, ή οι εντεταλμένοι από αυτές φορείς, διεξάγουν ρυθμιστικούς ελέγχους της ασφάλειας. 2. Οι αναφερόμενοι στην παράγραφο 1 ρυθμιστικοί έλεγχοι της ασφάλειας: α) παρέχουν στις αρμόδιες αρχές τα αναγκαία αποδεικτικά στοιχεία συμμόρφωσης προς τις εφαρμοστέες ρυθμιστικές απαιτήσεις ασφάλειας και τις εκτελεστικές τους διευθετήσεις, με αξιολόγηση της ανάγκης λήψης βελτιωτικού ή διορθωτικού μέτρου· β) είναι ανεξάρτητοι από τις δραστηριότητες εσωτερικού ελέγχου που διενεργεί ο ενδιαφερόμενος οργανισμός στα οικεία συστήματα ασφάλειας ή διαχείρισης της ποιότητας· γ) διενεργούνται από ειδικευμένους ελεγκτές σύμφωνα με τις απαιτήσεις του άρθρου 12· δ) ασκούνται σε πλήρεις εκτελεστικές διευθετήσεις, ή σε μέρη αυτών, όπως και σε διαδικασίες, προϊόντα ή υπηρεσίες· ε) προσδιορίζουν κατά πόσον: i) οι εκτελεστικές ρυθμίσεις είναι σύμφωνες με τις εφαρμοστέες ρυθμιστικές απαιτήσεις ασφάλειας· ii) τα λαμβανόμενα μέτρα είναι σύμφωνα με τις εκτελεστικές ρυθμίσεις· iii) τα λαμβανόμενα μέτρα ανταποκρίνονται στα προσδοκώμενα αποτελέσματα των εκτελεστικών διευθετήσεων· στ) οδηγούν στη διόρθωση όλων των εντοπιζόμενων περιπτώσεων μη συμμόρφωσης σύμφωνα με το άρθρο 8. 3. Στο πλαίσιο του προγράμματος επιθεώρησης που απαιτείται βάσει του άρθρου 8 του εκτελεστικού κανονισμού (ΕΕ) αριθ. 1035/2011, οι αρμόδιες αρχές καταρτίζουν και επικαιροποιούν τουλάχιστον μία φορά ανά έτος πρόγραμμα ρυθμιστικών ελέγχων της ασφάλειας, ώστε: α) να καλύπτονται όλα τα πιθανά πεδία ασφάλειας που δημιουργούν ανησυχίες και κυρίως εκείνα στα οποία έχουν εντοπισθεί προβλήματα· β) να καλύπτονται όλοι οι οργανισμοί, οι υπηρεσίες και οι λειτουργίες δικτύου που είναι υπό την εποπτεία της αρμόδιας αρχής· γ) να διασφαλίζεται ότι διεξάγονται έλεγχοι κατά τρόπο ανάλογο του επιπέδου επικινδυνότητας που θέτουν οι δραστηριότητες των οργανισμών· δ) να διασφαλίζεται ότι διεξάγονται επαρκείς έλεγχοι σε διετή περίοδο, ούτως ώστε να ελέγχεται η συμμόρφωση όλων αυτών των οργανισμών προς τις εφαρμοστέες ρυθμιστικές απαιτήσεις ασφάλειας σε όλα τα αντίστοιχα πεδία του λειτουργικού συστήματος· ε) να διασφαλίζεται η παρακολούθηση της εφαρμογής διορθωτικών μέτρων. 4. Οι αρμόδιες αρχές μπορούν να αποφασίζουν την τροποποίηση της έκτασης ήδη προγραμματισμένων ελέγχων και να προβλέπουν πρόσθετους ελέγχους, οσάκις χρειασθεί. 5. Οι αρμόδιες αρχές αποφασίζουν ποιες ρυθμίσεις, στοιχεία, υπηρεσίες, λειτουργίες, προϊόντα, εγκαταστάσεις και δραστηριότητες πρέπει να ελεγχθούν μέσα σε συγκεκριμένο χρονικό διάστημα. 6. Οι παρατηρήσεις των ελέγχων και οι εντοπιζόμενες περιπτώσεις μη συμμόρφωσης τεκμηριώνονται. Οι περιπτώσεις αυτές συνοδεύονται από αποδεικτικά στοιχεία και προσδιορίζονται με βάση τις εφαρμοστέες ρυθμιστικές απαιτήσεις ασφάλειας και τις εκτελεστικές διευθετήσεις τους, για τις οποίες διενεργήθηκε ο έλεγχος. 7. Καταρτίζεται έκθεση ελέγχου, η οποία περιέχει όλες τις λεπτομέρειες σχετικά με τις περιπτώσεις μη συμμόρφωσης. Άρθρο 8 Διορθωτικά μέτρα 1. Οι αρμόδιες αρχές κοινοποιούν τα πορίσματα του ελέγχου στους οργανισμούς που υποβλήθηκαν σε έλεγχο και ταυτόχρονα τους ζητούν να λάβουν διορθωτικά μέτρα για να αντιμετωπίσουν τις περιπτώσεις μη συμμόρφωσης που εντοπίσθηκαν, με την επιφύλαξη κάθε άλλου διορθωτικού μέτρου, απαιτούμενου με βάση τις εφαρμοστέες ρυθμιστικές απαιτήσεις ασφάλειας. 2. Οι οργανισμοί που ελέγχθηκαν καθορίζουν τα διορθωτικά μέτρα που κρίνονται αναγκαία για την αντιμετώπιση περίπτωσης μη συμμόρφωσης και το χρονοδιάγραμμα εφαρμογής τους. 3. Οι αρμόδιες αρχές αξιολογούν τα διορθωτικά μέτρα και την εφαρμογή τους, όπως τα καθόρισαν οι οργανισμοί που ελέγχθηκαν, και τα αποδέχονται εφόσον από την αξιολόγησή τους κρίνουν ότι επαρκούν για την αποκατάσταση των περιπτώσεων μη συμμόρφωσης. 4. Οι οργανισμοί που ελέγχθηκαν προβαίνουν σε εφαρμογή των διορθωτικών μέτρων που αποδέχθηκαν οι αρμόδιες αρχές. Τα εν λόγω διορθωτικά μέτρα και η συνακόλουθη διαδικασία παρακολούθησής τους ολοκληρώνονται εντός της προθεσμίας που έχουν αποδεχθεί οι αρμόδιες αρχές. Άρθρο 9 Εποπτεία της ασφάλειας αλλαγών σε λειτουργικά συστήματα 1. Οι οργανισμοί χρησιμοποιούν μόνον διαδικασίες αποδεκτές από την αρμόδια αρχή τους όταν αποφασίζουν εάν θα επιφέρουν στα λειτουργικά τους συστήματα αλλαγή συναφή με την ασφάλεια. Όταν πρόκειται για παρόχους υπηρεσιών εναέριας κυκλοφορίας και παρόχους υπηρεσιών επικοινωνιών, αεροναυτιλίας ή επίβλεψης, η αρμόδια αρχή αποδέχεται τις διαδικασίες αυτές στο πλαίσιο του εκτελεστικού κανονισμού (ΕΕ) αριθ. 1035/2011. 2. Οι οργανισμοί κοινοποιούν στην οικεία αρμόδια αρχή όλες τις προγραμματιζόμενες αλλαγές που αφορούν την ασφάλεια. Προς τον σκοπό αυτό, οι αρμόδιες αρχές ορίζουν κατάλληλες διοικητικές διαδικασίες σύμφωνα με την εθνική νομοθεσία. 3. Οι οργανισμοί μπορούν να θέσουν σε εφαρμογή την αλλαγή που κοινοποίησαν με βάση τις διαδικασίες που αναφέρονται στην παράγραφο 1 του παρόντος άρθρου, εκτός εάν εφαρμόζεται το άρθρο 10. Άρθρο 10 Διαδικασία εξέτασης των προτεινόμενων αλλαγών 1. Οι αρμόδιες αρχές εξετάζουν τη σχετική με την ασφάλεια επιχειρηματολογία νέων λειτουργικών συστημάτων ή αλλαγών σε υπάρχοντα λειτουργικά συστήματα που προτείνει οργανισμός, όταν: α) μετά από αξιολόγηση της σοβαρότητας που διεξάχθηκε σύμφωνα με το παράρτημα II σημείο 3.2.4 του εκτελεστικού κανονισμού (ΕΕ) αριθ. 1035/2011, προσδιορίστηκε βαθμός σοβαρότητας 1 ή βαθμός σοβαρότητας 2 για τα πιθανά αποτελέσματα των κινδύνων που εντοπίσθηκαν· ή β) η εφαρμογή των αλλαγών απαιτεί την καθιέρωση νέων αεροπορικών προτύπων. Όταν οι αρμόδιες αρχές ορίσουν ότι χρειάζεται να διενεργηθεί εξέταση σε περιπτώσεις άλλες από τις αναφερόμενες στα στοιχεία α) και β), ειδοποιούν τον οργανισμό ότι θα προβούν σε εξέταση των αλλαγών που της κοινοποιήθηκαν ως προς την ασφάλεια. 2. Η εξέταση διεξάγεται κατά τρόπο ανάλογο του επιπέδου επικινδυνότητας που παρουσιάζει το νέο λειτουργικό σύστημα ή οι προτεινόμενες αλλαγές σε υπάρχοντα λειτουργικά συστήματα. Στην εξέταση: α) χρησιμοποιούνται τεκμηριωμένες διαδικασίες· β) συνεκτιμάται η ειδική τεκμηρίωση προς χρήση του προσωπικού εποπτείας της ασφάλειας, ώστε να του παρέχονται οδηγίες για την εκτέλεση των καθηκόντων του· γ) λαμβάνονται υπόψη οι στόχοι ασφάλειας, οι απαιτήσεις ασφάλειας και άλλοι σχετικοί με την ασφάλεια όροι που συνδέονται με την εξεταζόμενη αλλαγή, οι οποίοι έχουν προσδιορισθεί σε: i) δηλώσεις ελέγχου συστημάτων που αναφέρονται στο άρθρο 6 του κανονισμού (ΕΚ) αριθ. 552/2004· ii) δηλώσεις ελέγχου της συμμόρφωσης ή καταλληλότητας χρήσης συστατικών στοιχείων συστημάτων που αναφέρονται στο άρθρο 5 του κανονισμού (ΕΚ) αριθ. 552/2004· ή iii) τεκμηρίωση εκτίμησης επικινδυνότητας και μετριασμού της, η οποία έχει καταρτισθεί σύμφωνα με τις εφαρμοστέες ρυθμιστικές απαιτήσεις ασφάλειας· δ) επισημαίνονται πρόσθετοι όροι ασφάλειας συνδεόμενοι με την εφαρμογή της αλλαγής, όπου χρειάζεται· ε) εκτιμάται ότι η εκτεθείσα επιχειρηματολογία ασφάλειας είναι δυνατόν να γίνει δεκτή, αφού ληφθεί υπόψη: i) η ταυτοποίηση των κινδύνων· ii) η συνοχή της κατάταξης σε βαθμούς σοβαρότητας· iii) η εγκυρότητα των στόχων ασφάλειας· iv) η εγκυρότητα, η αποτελεσματικότητα και η σκοπιμότητα των απαιτήσεων ασφάλειας και κάθε άλλου σχετικού με την ασφάλεια όρου που έχει τεθεί· v) η απόδειξη ότι εξακολουθούν να πληρούνται οι στόχοι ασφάλειας, οι απαιτήσεις ασφάλειας και οι λοιποί σχετικοί με την ασφάλεια όροι· vi) η απόδειξη ότι οι διαδικασίες που χρησιμοποιήθηκαν για την επιχειρηματολογία της ασφάλειας πληρούν τις εφαρμοστέες ρυθμιστικές απαιτήσεις ασφάλειας· στ) ελέγχονται οι διαδικασίες που χρησιμοποίησαν οι οργανισμοί για την επιχειρηματολογία της ασφάλειας όσον αφορά το υπό εξέταση νέο λειτουργικό σύστημα ή τις αλλαγές σε υπάρχοντα λειτουργικά συστήματα· ζ) επισημαίνεται η ενδεχόμενη ανάγκη να ελεγχθεί η διαρκής συμμόρφωση· η) περιλαμβάνεται κάθε αναγκαία συντονιστική δραστηριότητα με τις αρχές που είναι αρμόδιες για την εποπτεία της ασφάλειας στην αξιοπλοΐα και τις πτητικές λειτουργίες· θ) γνωστοποιείται η αποδοχή ή μη, κατά περίπτωση υπό όρους, της σχεδιαζόμενης αλλαγής με τη σχετική αιτιολόγηση. 3. Η θέση σε λειτουργία της υπό εξέταση αλλαγής υπόκειται στην αποδοχή της από τις αρμόδιες αρχές. Άρθρο 11 Ειδικευμένοι φορείς 1. Εφόσον αρμόδια αρχή αποφασίσει να αναθέσει σε ειδικευμένο φορέα τη διεξαγωγή ρυθμιστικών ελέγχων ασφάλειας ή επισκοπήσεων σύμφωνα με τον παρόντα κανονισμό, εξασφαλίζει ότι στα κριτήρια με βάση τα οποία επιλέγει ειδικευμένο φορέα, σύμφωνα με το άρθρο 3 του κανονισμού (ΕΚ) αριθ. 550/2004 και το άρθρο 13 του κανονισμού (ΕΚ) αριθ. 216/2008, περιλαμβάνονται τα εξής: α) ο ειδικευμένος φορέας διαθέτει πείρα στην εκτίμηση της ασφάλειας των αεροπορικών φορέων· β) ο ειδικευμένος φορέας δεν είναι ταυτόχρονα αναμεμειγμένος σε εσωτερικές δραστηριότητες του ενδιαφερόμενου οργανισμού σχετικές με τα συστήματα διαχείρισης της ασφάλειας ή της ποιότητας· γ) κάθε μέλος του προσωπικού που μετέχει στη διεξαγωγή ρυθμιστικών ελέγχων ασφάλειας ή εξετάσεων είναι κατάλληλα εκπαιδευμένο και ειδικευμένο και πληροί τα κριτήρια του άρθρου 12 παράγραφος 3 του παρόντος κανονισμού. 2. Ο ειδικευμένος φορέας αποδέχεται το ενδεχόμενο να υποβληθεί σε έλεγχο από την αρμόδια αρχή ή από οποιοδήποτε φορέα που ενεργεί εξ ονόματός της. 3. Οι αρμόδιες αρχές τηρούν αρχείο των ειδικευμένων φορέων τους οποίους επιφορτίζουν με τη διεξαγωγή ρυθμιστικών ελέγχων ασφάλειας ή με τη διεξαγωγή επισκοπήσεων εξ ονόματός τους. Τα αρχεία αυτά περιλαμβάνουν τεκμηρίωση της συμμόρφωσης προς τις απαιτήσεις της παραγράφου 1. Άρθρο 12 Ικανότητες για την εποπτεία της ασφάλειας 1. Τα κράτη μέλη και η Επιτροπή εξασφαλίζουν ότι οι αρμόδιες αρχές διαθέτουν την αναγκαία ικανότητα να ασκούν εποπτεία της ασφάλειας σε όλους τους οργανισμούς που λειτουργούν υπό την επίβλεψή τους, όπως επίσης ότι διαθέτουν επαρκείς πόρους για να φέρουν σε πέρας τις δράσεις που προβλέπονται στον παρόντα κανονισμό. 2. Οι αρμόδιες αρχές πραγματοποιούν και επικαιροποιούν, ανά διετία, εκτίμηση του ανθρώπινου δυναμικού που χρειάζεται για την άσκηση των οικείων εποπτικών καθηκόντων ασφάλειας, με βάση ανάλυση των διαδικασιών που απαιτούνται από τον παρόντα κανονισμό και της εφαρμογής τους. 3. Οι αρμόδιες αρχές εξασφαλίζουν ότι όλα τα πρόσωπα που μετέχουν σε δραστηριότητες εποπτείας της ασφάλειας είναι σε θέση να φέρουν σε πέρας τα απαιτούμενα καθήκοντα. Εν προκειμένω: α) καθορίζουν και τεκμηριώνουν την εκπαίδευση, την επιμόρφωση, τις τεχνικές και τις επιχειρησιακές γνώσεις, την πείρα και τα προσόντα που σχετίζονται με τα καθήκοντα κάθε θέσης εργασίας ενταγμένης σε δραστηριότητες εποπτείας της ασφάλειας στο εσωτερικό της οργανωτικής τους δομής· β) εξασφαλίζουν ειδική επιμόρφωση για όσους μετέχουν σε δραστηριότητες εποπτείας της ασφάλειας στο εσωτερικό της οργανωτικής δομής τους· γ) εξασφαλίζουν ότι το προσωπικό που έχει διορισθεί για να διεξάγει ρυθμιστικούς ελέγχους ασφάλειας, καθώς και το ελεγκτικό προσωπικό ειδικευμένων φορέων, πληροί τα κριτήρια ειδικών προσόντων που έχει ορίσει η αρμόδια αρχή. Τα κριτήρια αφορούν: i) τις γνώσεις και την κατανόηση των απαιτήσεων που συνδέονται με την παροχή υπηρεσιών αεροναυτιλίας, ATFM και ASM και με άλλες λειτουργίες δικτύου, για τις οποίες είναι δυνατόν να διεξάγονται ρυθμιστικοί έλεγχοι ασφάλειας· ii) τη χρήση των τεχνικών εκτίμησης· iii) τα προσόντα που απαιτούνται για τη διαχείριση ελέγχου· iv) την απόδειξη της επαγγελματικής επάρκειας των ελεγκτών με αξιολόγησή τους ή με άλλο αποδεκτό μέσο. Άρθρο 13 Οδηγίες ασφάλειας 1. Οι αρμόδιες αρχές εκδίδουν οδηγία ασφάλειας εφόσον διαπιστώσουν ότι ορισμένο λειτουργικό σύστημα βρίσκεται σε επισφαλή κατάσταση, η οποία απαιτεί την άμεση ανάληψη μέτρων. 2. Οι οδηγίες ασφάλειας διαβιβάζονται στους ενδιαφερόμενους οργανισμούς και περιέχουν τουλάχιστον τις ακόλουθες πληροφορίες: α) προσδιορισμό της επισφαλούς κατάστασης· β) ταυτοποίηση του προσβληθέντος λειτουργικού συστήματος· γ) τις απαιτούμενες ενέργειες και την αιτιολόγησή τους· δ) την προθεσμία συμμόρφωσης των απαιτούμενων ενεργειών προς την οδηγία ασφάλειας· ε) την ημερομηνία έναρξης ισχύος. 3. Οι αρμόδιες αρχές διαβιβάζουν αντίγραφο της οδηγίας ασφάλειας στον Οργανισμό και κάθε άλλη ενδιαφερόμενη αρμόδια αρχή, και ιδίως σε εκείνες που μετέχουν στην εποπτεία της ασφάλειας του λειτουργικού συστήματος, και στην Επιτροπή. 4. Οι αρμόδιες αρχές ελέγχουν τη συμμόρφωση προς τις εφαρμοστέες οδηγίες ασφάλειας. Άρθρο 14 Αρχεία εποπτείας της ασφάλειας Οι αρμόδιες αρχές τηρούν ενδεδειγμένα αρχεία και διατηρούν την πρόσβαση σε αυτά για τις οικείες διαδικασίες εποπτείας της ασφάλειας, καθώς και τις εκθέσεις όλων των ρυθμιστικών ελέγχων ασφάλειας και άλλων σχετικών με την ασφάλεια εκθέσεων που αφορούν πιστοποιητικά, διορισμούς, εποπτεία της ασφάλειας αλλαγών, οδηγίες ασφάλειας και προσφυγή σε ειδικευμένους φορείς. Άρθρο 15 Έκθεση αναφοράς για την εποπτεία της ασφάλειας 1. Οι αρμόδιες αρχές συντάσσουν ετησίως έκθεση για την εποπτεία της ασφάλειας με αντικείμενο τα μέτρα που λαμβάνονται βάσει του παρόντος κανονισμού. Η ετήσια έκθεση για την εποπτεία περιέχει επίσης πληροφορίες για τα εξής: α) την οργανωτική δομή και τις διαδικασίες της αρμόδια αρχής· β) τον εναέριο χώρο που εμπίπτει στη δικαιοδοσία των κρατών μελών που ίδρυσαν ή διόρισαν την αρμόδια αρχή και, ενδεχομένως, τους οργανισμούς που υπάγονται στην επίβλεψη της εν λόγω αρμόδιας αρχής· γ) τους ειδικευμένους φορείς στους οποίους έχει ανατεθεί η διεξαγωγή ρυθμιστικών ελέγχων ασφάλειας· δ) το επίπεδο των πόρων της αρμόδιας αρχής· ε) τυχόν θέματα ασφάλειας που διαπιστώθηκαν από τις διαδικασίες εποπτείας της ασφάλειας της αρμόδιας αρχής. 2. Τα κράτη μέλη χρησιμοποιούν τις εκθέσεις των οικείων αρμοδίων αρχών για την υποβολή των ετήσιων εκθέσεών τους προς την Επιτροπή, όπως προβλέπεται στο άρθρο 12 του κανονισμού (ΕΚ) αριθ. 549/2004. Η ετήσια έκθεση για την εποπτεία της ασφάλειας είναι στη διάθεση των ενδιαφερομένων κρατών μελών, στην περίπτωση λειτουργικών τμημάτων εναερίου χώρου, και στη διάθεση του Οργανισμού στην περίπτωση προγραμμάτων ή δραστηριοτήτων διεξαγόμενων με βάση συμφωνημένες διεθνείς ρυθμίσεις για την παρακολούθηση ή τον έλεγχο της άσκησης της εποπτείας της ασφάλειας στην παροχή υπηρεσιών αεροναυτιλίας, ATFM, ASM και άλλων λειτουργιών δικτύου. Άρθρο 16 Ανταλλαγή πληροφοριών μεταξύ αρμοδίων αρχών Οι αρμόδιες αρχές προβαίνουν σε ρυθμίσεις για τη μεταξύ τους στενή συνεργασία σύμφωνα με τα άρθρα 10 και 15 του κανονισμού (ΕΚ) αριθ. 216/2008 και με το άρθρο 2 παράγραφος 4 του κανονισμού (ΕΚ) αριθ. 550/2004 και ανταλλάσσουν κάθε πληροφορία χρήσιμη για την εξασφάλιση εποπτείας της ασφάλειας όλων των οργανισμών που παρέχουν υπηρεσίες ή εκτελούν καθήκοντα διασυνοριακού χαρακτήρα. Άρθρο 17 Μεταβατικές διατάξεις 1. Η διαχείριση μέτρων που έχουν ληφθεί πριν την έναρξη ισχύος του παρόντος κανονισμού με βάση τον κανονισμό (ΕΚ) αριθ. 1315/2007 πραγματοποιείται σύμφωνα με τον παρόντα κανονισμό. 2. Η αρχή κράτους μέλους, η οποία είχε την ευθύνη εποπτείας της ασφάλειας οργανισμών για τους οποίους αρμόδια αρχή είναι ο Οργανισμός σύμφωνα με το άρθρο 3, μεταβιβάζει το καθήκον της εποπτείας της ασφάλειας αυτών των οργανισμών στον Οργανισμό 12 μήνες από την ημερομηνία έναρξης ισχύος του παρόντος κανονισμού, εξαιρουμένης της περίπτωσης εποπτείας της ασφάλειας του διαχειριστή δικτύου όπου η, ενδεχόμενη, μεταβίβαση στην Επιτροπή, επικουρούμενη από τον Οργανισμό, πραγματοποιείται την ημερομηνία έναρξης ισχύος του παρόντος κανονισμού. Άρθρο 18 Κατάργηση Ο κανονισμός (ΕΚ) αριθ. 1315/2007 καταργείται. Άρθρο 19 Τροποποίηση του κανονισμού (ΕΕ) αριθ. 691/2010 Στο σημείο 1.1 του παραρτήματος IV του κανονισμού (ΕΕ) αριθ. 691/2010, το στοιχείο ε) αντικαθίσταται από το ακόλουθο κείμενο: «ε) εκθέσεις των εθνικών εποπτικών αρχών όπως προβλέπεται στα άρθρα 7, 8 και 14 του εκτελεστικού κανονισμού (ΕΕ) αριθ. 1034/2011 (10), καθώς και εκθέσεις των εθνικών εποπτικών αρχών για την αντιμετώπιση των διαπιστωνόμενων ελλείψεων, για τις οποίες εφαρμόζονται σχέδια διορθωτικών μέτρων· Άρθρο 20 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Οκτωβρίου 2011.

Κυκλοφοριακές διατάξεις

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 415/2012 ΤΗΣ ΕΠΙΤΡΟΠΉΣ της 15ης Μαΐου 2012 για την 171η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 7 Μαΐου 2012 και στις 9 Μαΐου 2012, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει δύο φυσικά πρόσωπα από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων, αφού εξέτασε τα αιτήματα διαγραφής από τον πίνακα που υπέβαλαν αυτά τα άτομα και τις λεπτομερείς εκθέσεις του διαμεσολαβητή που καταρτίστηκαν σύμφωνα με την απόφαση 1904(2009) του Συμβουλίου Ασφαλείας των Ηνωμένων Εθνών. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί αναλόγως. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Μαΐου 2012.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 737/2010 ΤΗΣ ΕΠΙΤΡΟΠΉΣ της 10ης Αυγούστου 2010 για τον καθορισμό λεπτομερών κανόνων σχετικά με την εφαρμογή του κανονισμού (ΕΚ) αριθ. 1007/2009 του Ευρωπαϊκού Κοινοβουλίου και του Συμβουλίου περί εμπορίου προϊόντων φώκιας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1007/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, περί εμπορίου προϊόντων φώκιας (1), και ιδίως το άρθρο 3 παράγραφος 4, Εκτιμώντας τα ακόλουθα: (1) O κανονισμός (ΕΚ) αριθ. 1007/2009 προβλέπει τη διάθεση στην αγορά προϊόντων φώκιας τα οποία προέρχονται από το κυνήγι στο οποίο παραδοσιακά επιδίδονται οι Inuit και άλλες κοινότητες αυτόχθονων πληθυσμών και τα οποία συμβάλλουν στην επιβίωσή τους. Προβλέπει επίσης τη διάθεση στην αγορά προϊόντων φώκιας στις περιπτώσεις που το κυνήγι έχει ως μόνο στόχο τη βιώσιμη διαχείριση των θαλάσσιων πόρων και που η εισαγωγή προϊόντων φώκιας έχει ευκαιριακό χαρακτήρα και αφορά αποκλειστικά αγαθά που προορίζονται για προσωπική χρήση ταξιδιωτών ή των οικογενειών τους. (2) Είναι, συνεπώς, απαραίτητο, για την ενιαία εφαρμογή του κανονισμού (ΕΚ) αριθ. 1007/2009, να προσδιοριστούν λεπτομερείς όροι για την εισαγωγή και τη διάθεση στην αγορά της Ένωσης προϊόντων φώκιας. (3) Η διάθεση στην αγορά προϊόντων φώκιας τα οποία προέρχονται από το κυνήγι στο οποίο παραδοσιακά επιδίδονται οι Inuit και άλλες κοινότητες αυτόχθονων πληθυσμών και τα οποία συμβάλλουν στην επιβίωσή τους θα πρέπει να επιτρέπεται στις περιπτώσεις που το κυνήγι αυτό αποτελεί μέρος της πολιτιστικής κληρονομιάς της κοινότητας και που τα προϊόντα φώκιας χρησιμοποιούνται, καταναλώνονται ή αποτελούν αντικείμενο επεξεργασίας, έστω και εν μέρει, εντός των εν λόγω κοινοτήτων σύμφωνα με τις παραδόσεις τους. (4) Θα πρέπει επίσης να καθορισθούν οι όροι διάθεσης στην αγορά προϊόντων φώκιας που προέρχονται από παραπροϊόντα θήρας που διενεργείται με αποκλειστικό σκοπό την αειφόρο διαχείριση των θαλάσσιων πόρων καθώς και εισαγωγής προϊόντων φώκιας για προσωπική χρήση των ταξιδιωτών και των οικογενειών τους. (5) Εντός του εν λόγω έκτακτου πλαισίου θα πρέπει να προστεθεί ένας αποτελεσματικός μηχανισμός με τον οποίο θα διασφαλίζεται ο κατάλληλος έλεγχος συμμόρφωσης προς αυτές τις διατάξεις. Ο εν λόγω μηχανισμός δεν θα περιορίζει το εμπόριο πέραν του δέοντος. (6) Άλλες λύσεις δεν θα ήταν επαρκείς για την επίτευξη αυτών των στόχων. Για τον λόγο αυτό, θα πρέπει να δημιουργηθεί μηχανισμός μέσω του οποίου αναγνωρισμένοι οργανισμοί θα εκδίδουν βεβαιώσεις πιστοποιώντας ότι τα προϊόντα φώκιας είναι σύμφωνα με τις διατάξεις του κανονισμού (ΕΚ) αριθ. 1007/2009, εκτός εάν η εισαγωγή γίνεται για προσωπική χρήση των ταξιδιωτών και των οικογενειών τους. (7) Κρίνεται σκόπιμο να προβλεφθεί ότι οι οργανισμοί οι οποίοι συμμορφώνονται προς ορισμένες προϋποθέσεις θα πρέπει να περιλαμβάνονται σε κατάλογο αναγνωρισμένων οργανισμών οι οποίοι εκδίδουν τέτοιες βεβαιώσεις. (8) Θα πρέπει να καθοριστούν υποδείγματα για τη βεβαίωση και τα αντίγραφά της, ώστε να διευκολυνθεί η διαχείριση και ο έλεγχος των βεβαιώσεων. (9) Θα πρέπει να καθοριστούν διαδικασίες για τον έλεγχο των βεβαιώσεων. Οι διαδικασίες αυτές θα πρέπει να είναι όσο το δυνατόν πιο απλές και πιο πρακτικές, χωρίς να θέτουν σε κίνδυνο την αξιοπιστία και τη συνοχή του συστήματος. (10) Θα πρέπει να επιτρέπεται η χρήση ηλεκτρονικών συστημάτων, ώστε να διευκολύνεται η ανταλλαγή στοιχείων μεταξύ των αρμόδιων αρχών, της Επιτροπής και των αναγνωρισμένων οργανισμών. (11) Η επεξεργασία δεδομένων προσωπικού χαρακτήρα για τους σκοπούς του παρόντος κανονισμού, ιδιαίτερα όσον αφορά την επεξεργασία δεδομένων προσωπικού χαρακτήρα που περιλαμβάνονται στις βεβαιώσεις, πρέπει να γίνεται σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2), καθώς και με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3). (12) Δεδομένου ότι ο παρών κανονισμός θεσπίζει λεπτομερείς κανόνες για την εφαρμογή του άρθρου 3 του κανονισμού (ΕΚ) αριθ. 1007/2009 που εφαρμόζεται από τις 20 Αυγούστου 2010, επείγει η έναρξη ισχύος του παρόντος κανονισμού. (13) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής που συστάθηκε βάσει του άρθρου 18 παράγραφος 1 του κανονισμού (ΕΚ) αριθ. 338/97 του Συμβουλίου (4), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός καθορίζει λεπτομερείς κανόνες για τη διάθεση στην αγορά προϊόντων φώκιας βάσει του άρθρου 3 του κανονισμού (ΕΚ) αριθ. 1007/2009. Άρθρο 2 Για τους σκοπούς του παρόντος κανονισμού ισχύουν οι ακόλουθοι ορισμοί: 1) ως «άλλες αυτόχθονες κοινότητες» νοούνται οι κοινότητες σε ανεξάρτητες χώρες που θεωρούνται αυτόχθονες λόγω της καταγωγής τους από τους πληθυσμούς οι οποίοι κατοικούσαν στη χώρα ή σε μια γεωγραφική περιοχή στην οποία ανήκει η χώρα, κατά τον χρόνο κατά τον οποίο κατακτήθηκε ή αποικήθηκε ή καθορίστηκαν τα τωρινά σύνορα του κράτους και οι οποίοι, ανεξάρτητα από το νομικό τους καθεστώς, διατηρούν ορισμένους ή όλους τους κοινωνικούς, οικονομικούς, πολιτιστικούς και πολιτικούς θεσμούς τους· 2) «διάθεση στην αγορά σε μη κερδοσκοπική βάση» σημαίνει ότι διατίθενται στην αγορά σε τιμές μικρότερες ή ίσες προς τις δαπάνες στις οποίες υποβάλλεται ο κυνηγός μειωμένες κατά το ποσό των τυχόν επιδοτήσεων σχετικά με το κυνήγι. Άρθρο 3 1. Τα προϊόντα φώκιας που προέρχονται από το κυνήγι στο οποίο επιδίδονται οι Inuit ή άλλες αυτόχθονες κοινότητες μπορούν να διατεθούν στην αγορά εφόσον μπορεί να αποδειχθεί ότι προέρχονται από κυνήγι φώκιας το οποίο πληροί όλους τους ακόλουθους όρους: α) κυνήγι φώκιας στο οποίο επιδίδονται οι Inuit ή άλλες αυτόχθονες κοινότητες οι οποίες έχουν παράδοση στο κυνήγι φώκιας στην κοινότητα και στη γεωγραφική περιοχή· β) προϊόντα από κυνήγι φώκιας που χρησιμοποιούνται, καταναλώνονται ή αποτελούν αντικείμενο επεξεργασίας, έστω και εν μέρει, εντός των εν λόγω κοινοτήτων σύμφωνα με τις παραδόσεις τους· γ) κυνήγι φώκιας που συμβάλλει στην επιβίωση της κοινότητας. 2. Κατά τη διάθεσή τους στην αγορά τα προϊόντα φώκιας συνοδεύονται από τη βεβαίωση που προβλέπει το άρθρο 7 παράγραφος 1. Άρθρο 4 Τα προϊόντα φώκιας για την προσωπική χρήση των ταξιδιωτών και των οικογενειών τους εισάγονται μόνο στην περίπτωση που πληρούν έναν από τους ακόλουθους όρους: 1) τα προϊόντα φώκιας τα φορούν, τα μεταφέρουν ή τα έχουν στις προσωπικές αποσκευές τους οι ταξιδιώτες· 2) τα προϊόντα φώκιας περιλαμβάνονται στην προσωπική περιουσία φυσικού προσώπου που μεταφέρει τη συνήθη διαμονή του από τρίτη χώρα στην Ένωση· 3) τα προϊόντα φώκιας αποκτώνται επιτόπου σε τρίτη χώρα από ταξιδιώτες και εισάγονται από αυτούς τους ταξιδιώτες μεταγενέστερα, υπό τον όρο ότι, κατά την άφιξή τους στο έδαφος της Ένωσης, οι εν λόγω ταξιδιώτες θα υποβάλουν στις τελωνειακές αρχές του οικείου κράτους μέλους τα ακόλουθα έγγραφα: α) γραπτή δήλωση εισαγωγής· β) έγγραφο που αποδεικνύει ότι τα προϊόντα αποκτήθηκαν στην εν λόγω τρίτη χώρα. Για τους σκοπούς του σημείου 3, η γραπτή δήλωση και το ο έγγραφο, θεωρούνται από τις τελωνειακές αρχές και επιστρέφονται στους ταξιδιώτες. Κατά την εισαγωγή η δήλωση και το έγγραφο υποβάλλονται στις τελωνειακές αρχές μαζί με τις τελωνειακές διασαφήσεις για τα σχετικά προϊόντα. Άρθρο 5 1. Τα προϊόντα φώκιας που προκύπτουν από τη διαχείριση θαλάσσιων πόρων διατίθενται στην αγορά, μόνο εφόσον μπορεί να πιστοποιηθεί ότι προέρχονται από κυνήγι το οποίο τηρεί όλους τους ακόλουθους όρους: α) κυνήγι φώκιας στο πλαίσιο εθνικού ή περιφερειακού σχεδίου διαχείρισης φυσικών πόρων, το οποίο χρησιμοποιεί επιστημονικά πληθυσμιακά μοντέλα θαλάσσιων πόρων και εφαρμόζει την προσέγγιση βάσει οικοσυστημάτων· β) κυνήγι φώκιας το οποίο δεν υπερβαίνει την ανώτατη επιτρεπόμενη ποσόστωση αλιευμάτων που καθορίζεται με βάση το σχέδιο που αναφέρεται στο στοιχείο α)· γ) κυνήγι φώκιας τα παραπροϊόντα του οποίου διατίθενται στην αγορά κατά τρόπο μη συστηματικό σε μη κερδοσκοπική βάση. 2. Κατά τη διάθεσή του στην αγορά το προϊόν φώκιας συνοδεύεται από τη βεβαίωση που προβλέπεται στο άρθρο 7 παράγραφος 1. Άρθρο 6 1. Στον κατάλογο αναγνωρισμένων οργανισμών περιλαμβάνονται μόνο οι οργανισμοί που αποδεδειγμένα πληρούν τις ακόλουθες προϋποθέσεις: α) έχουν νομική προσωπικότητα· β) μπορούν να πιστοποιήσουν ότι πληρούνται οι προϋποθέσεις των άρθρων 3 ή 5· γ) έχουν τη δυνατότητα χορήγησης και διαχείρισης των βεβαιώσεων που αναφέρονται στο άρθρο 7 παράγραφος 1 καθώς και επεξεργασίας και αρχειοθέτησης φακέλων· δ) έχουν τη δυνατότητα να ασκήσουν τα καθήκοντά τους κατά τρόπο που να αποφεύγεται η σύγκρουση συμφερόντων· ε) έχουν τη δυνατότητα να παρακολουθούν τη συμμόρφωση προς τους όρους που προβλέπουν τα άρθρα 3 και 5· στ) έχουν την ικανότητα να αποσύρουν τη βεβαίωση που προβλέπεται στο άρθρο 7 παράγραφος 1 ή να αναστείλουν την ισχύ της σε περιπτώσεις μη συμμόρφωσης με τις διατάξεις του παρόντος κανονισμού και να ενημερώνουν επ’ αυτού τις αρμόδιες αρχές καθώς και τις τελωνειακές αρχές των κρατών μελών· ζ) υποβάλλονται σε έλεγχο ανεξάρτητων ελεγκτικών οργάνων· η) δραστηριοποιούνται σε εθνικό ή περιφερειακό επίπεδο. 2. Για να περιληφθούν στον κατάλογο που προβλέπεται στην παράγραφο 1, οι οργανισμοί υποβάλλουν αίτηση στην Επιτροπή συνοδευόμενη από τα δικαιολογητικά που αποδεικνύουν ότι πληρούν τις προϋποθέσεις της παραγράφου 1. 3. Οι αναγνωρισμένοι οργανισμοί υποβάλλουν στην Επιτροπή την έκθεση ελέγχου που συντάσσει το ανεξάρτητο ελεγκτικό όργανο που αναφέρεται στην παράγραφο 1 στοιχείο ζ) στο τέλος κάθε κύκλου υποβολής αναφοράς. Άρθρο 7 1. Κατόπιν αιτήματος, στις περιπτώσεις που πληρούνται οι προϋποθέσεις διάθεσης στην αγορά οι οποίες προβλέπονται στο άρθρο 3 παράγραφος 1 ή στο άρθρο 5 παράγραφος 1, ο αναγνωρισμένος οργανισμός εκδίδει βεβαίωση σύμφωνα με τα υποδείγματα που περιλαμβάνονται στο παράρτημα. 2. Ο αναγνωρισμένος οργανισμός χορηγεί τη βεβαίωση στον αιτούνται και κρατά ένα αντίγραφο στο αρχείο του επί τρία χρόνια. 3. Με την επιφύλαξη του άρθρου 8 παράγραφος 2, όταν ένα προϊόν φώκιας διατίθεται στην αγορά το πρωτότυπο της βεβαίωσης χορηγείται με το προϊόν φώκιας κατά τον χρόνο διάθεσης στην αγορά. Ο αιτών μπορεί να κρατήσει αντίγραφο της βεβαίωσης. 4. Σε κάθε τιμολόγιο αναγράφεται ο αριθμός της βεβαίωσης. 5. Κάθε προϊόν φώκιας που συνοδεύεται από βεβαίωση η οποία έχει εκδοθεί σύμφωνα με την παράγραφο 1 θεωρείται ότι τηρεί το άρθρο 3 παράγραφος 1 ή το άρθρο 5 παράγραφος 1. 6. Η αποδοχή τελωνειακής διασάφησης για τη διάθεση σε ελεύθερη κυκλοφορία, σύμφωνα με το άρθρο 79 του κανονισμού (ΕΟΚ) αριθ. 2913/92 του Συμβουλίου (5), προϊόντος φώκιας υπόκειται στην παρουσίαση βεβαίωσης η οποία έχει χορηγηθεί σύμφωνα με την παράγραφο 1 του παρόντος άρθρου. Με την επιφύλαξη του άρθρου 77 παράγραφος 2 του κανονισμού (ΕΟΚ) αριθ. 2913/92, οι τελωνειακές αρχές τηρούν αντίγραφο της βεβαίωσης στα αρχεία τους. 7. Σε περίπτωση αμφιβολιών σχετικά με την αυθεντικότητα ή την ορθότητα μιας βεβαίωσης η οποία έχει χορηγηθεί σύμφωνα με την παράγραφο 1 καθώς και στην περίπτωση που χρειάζονται περισσότερες πληροφορίες, οι τελωνειακές αρχές και τα λοιπά εκτελεστικά όργανα έρχονται σε επαφή με τις αρμόδιες αρχές που έχουν ορίσει τα οικεία κράτη μέλη σύμφωνα με το άρθρο 9. Οι αρμόδιες αρχές λαμβάνουν τα δέοντα μέτρα. Άρθρο 8 1. Οι βεβαιώσεις που αναφέρονται στο άρθρο 7 παράγραφος 1 είναι έντυπες ή ηλεκτρονικές. 2. Οι ηλεκτρονικές βεβαιώσεις εκτυπώνονται και συνοδεύουν το προϊόν της φώκιας κατά τη διάθεσή του στην αγορά. 3. Η χρησιμοποίηση της βεβαίωσης γίνεται με την επιφύλαξη οιωνδήποτε άλλων διατυπώσεων που έχουν σχέση με τη διάθεση στην αγορά. 4. Η αρμόδια αρχή που ορίζεται σύμφωνα με το άρθρο 9 ενδέχεται να ζητήσει να μεταφραστεί η βεβαίωση στην επίσημη γλώσσα του κράτους μέλους στην αγορά του οποίου πρόκειται να διατεθεί το προϊόν. Άρθρο 9 1. Τα κράτη μέλη ορίζουν μια ή περισσότερες αρμόδιες αρχές στις οποίες αναθέτουν τα ακόλουθα καθήκοντα: α) έλεγχο των βεβαιώσεων για τα εισαγόμενα προϊόντα φώκιας κατόπιν αιτήματος των τελωνειακών αρχών σύμφωνα με το άρθρο 7 παράγραφος 7· β) έλεγχο της χορήγησης των βεβαιώσεων από αναγνωρισμένο οργανισμό ο οποίος είναι εγκατεστημένος και δραστηριοποιείται στο οικείο κράτος μέλος· γ) τήρηση αντιγράφου της βεβαίωσης που χορηγείται για προϊόντα φώκιας τα οποία προέρχονται από το κυνήγι φώκιας στο οικείο κράτος μέλος. 2. Τα κράτη μέλη κοινοποιούν στην Επιτροπή τις αρμόδιες αρχές οι οποίες ορίζονται σύμφωνα με την παράγραφο 1. 3. Η Επιτροπή αναρτά στην ιστοσελίδα της τον κατάλογο των αρμόδιων αρχών που ορίζονται σύμφωνα με την παράγραφο 1. Ο κατάλογος αυτός ενημερώνεται τακτικά. Άρθρο 10 1. Οι αρμόδιες αρχές μπορούν να χρησιμοποιούν ηλεκτρονικά συστήματα για την ανταλλαγή και την καταχώριση των στοιχείων που περιλαμβάνονται στις βεβαιώσεις. 2. Τα κράτη μέλη λαμβάνουν υπόψη τη συμπληρωματικότητα, τη συμβατότητα και τη διαλειτουργικότητα των ηλεκτρονικών συστημάτων που αναφέρονται στην παράγραφο 1. Άρθρο 11 Ο παρών κανονισμός δεν θίγει το επίπεδο προστασίας των φυσικών προσώπων έναντι της επεξεργασίας δεδομένων προσωπικού χαρακτήρα βάσει του δικαίου της Ένωσης και του εθνικού δικαίου και δεν τροποποιεί ιδίως τις υποχρεώσεις και τα δικαιώματα που προβλέπει η οδηγία 95/46/ΕΚ και ο κανονισμός (ΕΚ) αριθ. 45/2001. Ειδικότερα, η προστασία των φυσικών προσώπων έναντι της επεξεργασίας δεδομένων προσωπικού χαρακτήρα διασφαλίζεται όσον αφορά τη δημοσιοποίηση ή κοινοποίηση στοιχείων προσωπικού χαρακτήρα που περιλαμβάνονται σε βεβαίωση. Άρθρο 12 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Αυγούστου 2010.

Προστασία του περιβάλλοντος

Περιβαλλοντική πολιτική


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 914/2011 ΤΗΣ ΕΠΙΤΡΟΠΉΣ της 13ης Σεπτεμβρίου 2011 για την τροποποίηση του κανονισμού (ΕΕ) αριθ. 605/2010 σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Ευρωπαϊκή Ένωση νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1) και ιδίως την εισαγωγική πρόταση και το άρθρο 9 παράγραφος 4 στοιχείο β), Εκτιμώντας τα ακόλουθα: (1) Ο κανονισμός (ΕΕ) αριθ. 605/2010, της 2ας Ιουλίου 2010 (2), σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Ευρωπαϊκή Ένωση νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση προβλέπει ότι οι αποστολές νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση, οι οποίες επιτρέπεται να εισάγονται στην Ένωση, συνοδεύονται από υγειονομικό πιστοποιητικό που συντάσσεται σύμφωνα με το κατάλληλο υπόδειγμα που εμφαίνεται στο μέρος 2 του παραρτήματος ΙΙ για το συγκεκριμένο προϊόν («υποδείγματα υγειονομικών πιστοποιητικών»). (2) Πρέπει να αποσαφηνιστεί ότι η απαίτηση που αφορά τη χρήση του υποδείγματος υγειονομικών πιστοποιητικών που προβλέπεται στον παρόντα κανονισμό δεν θίγει τις ειδικές απαιτήσεις πιστοποίησης που προβλέπονται σε άλλες πράξεις της Ένωσης ή σε συμφωνίες που συνάπτει η Ένωση με τρίτες χώρες. (3) Στα υποδείγματα υγειονομικών πιστοποιητικών προσδιορίζεται ο κωδικός για τα εμπορεύματα που καλύπτονται από τον κανονισμό (ΕΕ) αριθ. 605/2010 με βάση το εναρμονισμένο σύστημα περιγραφής και κωδικοποίησης των εμπορευμάτων («κωδικοί ΕΣ») της ονοματολογίας του δασμολογίου που διατηρεί ο Παγκόσμιος Οργανισμός Τελωνείων (ΠΟΤ). (4) Ορισμένα γαλακτοκομικά προϊόντα που καλύπτονται από τον κανονισμό (ΕΕ) αριθ. 605/2010 δεν εμπίπτουν στους κωδικούς των εμπορευμάτων που υπάρχουν στα υποδείγματα υγειονομικών πιστοποιητικών. Για να είναι δυνατή η πιο επακριβής ταυτοποίηση των εν λόγω εμπορευμάτων στα υποδείγματα υγειονομικών πιστοποιητικών, είναι αναγκαίο να τροποποιηθούν τα εν λόγω υποδείγματα και να προστεθούν οι κωδικοί ΕΣ που λείπουν, ιδιαίτερα όσον αφορά τους κωδικούς ΕΣ 35.01 και 35.02 (καζεΐνη, καζεϊνικά άλατα και λευκωματίνες). (5) Επιπλέον, πρέπει να διευκρινίζεται στα υποδείγματα υγειονομικών πιστοποιητικών ότι οι απαιτήσεις όσον αφορά τα κατάλοιπα αντιβακτηριακών ουσιών, τους επιμολυντές και τα κατάλοιπα φυτοφαρμάκων μπορούν να βασίζονται στα πορίσματα επίσημων προγραμμάτων παρακολούθησης τα οποία είναι τουλάχιστον ισοδύναμα με αυτά που προβλέπει η νομοθεσία της Ένωσης. (6) Για λόγους σαφήνειας και διαφάνειας της νομοθεσίας της Ένωσης, τα υποδείγματα υγειονομικών πιστοποιητικών πρέπει να αντικατασταθούν από τα υποδείγματα υγειονομικών πιστοποιητικών που παρατίθενται στο παράρτημα του παρόντος κανονισμού. (7) Ο κανονισμός (ΕΕ) αριθ. 605/2010 πρέπει, συνεπώς, να τροποποιηθεί αναλόγως. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 605/2010 τροποποιείται ως εξής: (1) Στο άρθρο 1 προστίθεται η ακόλουθη δεύτερη παράγραφος: «Ο παρών κανονισμός εφαρμόζεται με την επιφύλαξη όλων των άλλων ειδικών διατάξεων πιστοποίησης που έχουν θεσπιστεί με άλλες νομοθετικές πράξεις ή συμφωνίες της Ένωσης τις οποίες συνάπτει η Ένωση με τρίτες χώρες.» (2) Το παράρτημα II τροποποιείται σύμφωνα με το παράρτημα του παρόντος κανονισμού. Άρθρο 2 Για μεταβατική περίοδο έως τις 30 Νοεμβρίου 2011, επιτρέπεται να συνεχίζεται η εισαγωγή στην Ένωση των αποστολών νωπού γάλακτος και γαλακτοκομικών προϊόντων για τις οποίες έχουν εκδοθεί τα σχετικά υγειονομικά πιστοποιητικά σύμφωνα με τον κανονισμό (ΕΕ) αριθ. 605/2010 πριν από την έναρξη ισχύος του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Σεπτεμβρίου 2011.

ΤΕΛΩΝΕΙΑΚΗ ΝΟΜΟΘΕΣΙΑ

Εμπορικές πράξεις

Εμπορική νομοθεσία